Аждодлар ибрати – Сурхон тонги\n2021 йил 5 Август, Пайшанба\n2 кун олдин\n22 соат олдин\nБош саҳифа / Жамият / Аждодлар ибрати\nСентябр 2, 2017\tЖамият Изоҳ қолдириш 878 Кўрилди\nВатан — биз учун саждагоҳ каби муқаддас, беқиёс манзил. Ватанпарварлик эса ёлғиз ўз Ватанига меҳр қўйишдан иборат эмас. Бу жуда катта ҳис…\nБу — Ватан билан ўзини бир бутунликда, деб билиш, унинг яхши–ёмон кунларида асқотиш демакдир. Зеро Ватанга садоқат, Ватанга фидойилик бизга улуғ боболаримиздан меросдир.\nНажмиддин Куброни бир эсланг. Бу табаррук зот нафақат ўзининг ақл-заковати, илму маърифати билан, балки, айни замонда Ватан учун жанг майдонида кўрсатган жасорати билан ҳам тилларда достон бўлган.\nАллома яшаган давр- ларда Хоразмшоҳлар давлати инқирозга юз тутганди. Буни англаб етган Шайх Нажмиддин Кубро турли мамлакатлардан келган шогирдларига “Энди юртингизга боринг. Шарқдан фитна олови келмоқда. Кўп ўтмай у ҳамма ёқни куйдириб кул қилади”, дейди. Шогирдлари: “Устоз, дуо қилинг, бу офат мусулмон оламидан даф бўлсин. Ахир, сизнинг дуонгиз ҳар доим ижобат бўлғайку”, дейишади. Бунга жавобан Ҳазрат: “Бу қазои мубрам (ўзгармас)дир. Уни дуо билан қайтариб бўлмайди”, дейди. “Ундай бўлса сизни ҳам олиб кетайлик”, дея илтижо қилган шогирдларига Ҳазрат қатъий қилиб: “Мен бу жангда шаҳид бўламан. Менга киндик қоним тўкилган тупроқни — Хоразмни тарк этишга рухсат йўқ”, дейди.\nБашорат этилган офат — мўғул-татар бос- қинчилари Урганчга бало-қазодай ёприлиб келади. Ҳатто, Чингиздек қонxўр бир xон Нажмиддин Куброга ўз яқинлари билан шаҳардан чиқиб кетишга ижозат беради. Аммо Ҳазрат бу таклифни рад этади. У 76 ёшда бўлишига қарамасдан шаҳар ҳимоячиларини бошлаб, қилич кўтариб жангга киради. Бир ҳамлада душман байроғини тортиб олгач, ҳалок бўлганидан кейин ҳам туғни қўлидан бўшатмайди. Ўн нафар ёғий ҳарчанд уринса-да байроқни ололмагач, шаҳид шайxнинг бармоқларини чопиб ташлайди.\nБу мардларча жасорат, Ватан учун ўз жонини қурбон қилиш эмасми?! Аxир, бундан ортиқ юртга муҳаббат, қаҳрамонлик бўладими?! Мана, сизга чинакам ватанпарварлик, xалқпар- варлик! Бундан ҳар қанча фаxрлансак арзийди. Агар фарзандларимизга боболаримизнинг мана шундай жасорати ҳақида кўпроқ сўзлаб берсак, улар ҳам бундан ибрат ва улги олиб аждодларимизга муносиб авлод бўлишга ҳаракат қилади.\nЎзбекистон Журналистлар ижодий уюшмаси аъзоси\nОлдинги Ватан қадри\nКейинги Зардўзлик – машаққатли, лекин шарафли ҳунар\nФеврал 13, 2018\t9,285\nМай 15, 2018\t5,245\nАпрел 27, 2018\t5,154\nМарт 9, 2018\t4,758\nФеврал 27, 2017\t4,189\nшамол: 3км/с W\nТашландиқ ердан иссиқхона\nНоябр 28, 2018\n“Биттагина китоб олинг”!\nҚиймат занжири — қандай лойиҳа?\nЭнг яхши Чақирувга қадар бошланғич тайёргарлик фани ўқитувчиси


Жасур Кенгбоев. Сўнгсиз гурунглар (ҳикоя) | www.ziyouz.uz\nБош саҳифа Ўзбек насри онлайн антологиясиЖасур Кенгбоев (1985)Жасур Кенгбоев. Сўнгсиз гурунглар (ҳикоя)\nЧоп этилган 26.01.2014 МуаллифZiyouz.uz\nБилак бир, бармоқ бошқа.\n– Э, ошна, шуйтиб десанг, тўйга борсанг тўйиб бор, деган гапда ҳикмат кўп экан, – деди Нарзи муаллим гурунгда. – Яхшиям, уйимдан шўлти-шўрва ичиб чиққан эканман…\nБир майизни қирқ бўлиб, қирқ бўлагини ҳам ўзи еб ўрганган муаллим бу гапи билан уй хўжасига ошкора тегинмоқ ва ғашини келтирмоқ истаганди, лекин мезбоннинг қулоғи сал оғирриқ экани важидан эшитмай қолди. Шамани ўзича тушунган Ялли гажир бироз оғрингандай бўлди. Бир бор юрак ютиб, илкис илмоқли гап ташлади:\n– Домла, бу дейман, ҳар жойдаям фақат қоринни ўйлайвериш ярамайди. Қувиб келаётгани йўқ, сал шошманг. Хурмачангиз ҳам тўйиб қолар. Арпани тупроққа белаб ейиш қочмас…\nНарзи муаллим «ялт» этиб Яллига қаради. «Тилимни қичитма, гажир, сен айтган ҳайвон эмасманки, тупроққа белаб есам… Ўзинг бир пойгакнинг патаги бўлсанг… Бурнингга сийиб қолган бўлсанг ҳам ҳаддингни бил», деди ичида. Лекин сиртига чиқармай, қовоғини солиб қўйди.\nЯлли гажирнинг уй эгасига хийла яқинлиги бор эди. Ўтирганларнинг бари бирйўла ошна бўлса-да, Ялли гажир мезбонга ўзини қалин тутарди. Бу қалинликка яна бир жиддийроқ сабаб бор эдики, мезбон Темирбой деганлари ҳеч қачон Ялли гажирни келгинди деб атамаган.\n… Йигирма йилнинг нари-берисидаги гурунгларда бир хил гап қўзғалиб турарди: тунов куни фалон қишлоқдан бир хўжалик кўчиб кепти. Эр бўлмиш пакана экан, хотини дўлваргина эмиш… Мундоқ, ҳали элга қўшилмаётган эмиш…\nБундай гаплардан айниқса Шоди қора руҳланиб кетарди.\n– Қайтиб қўшиларди? – дерди кейин қорайиб кетган иягига суянганча. Мўлжал тўғри «ички умумий душман»га қараб бораётганидан суюнарди ва атай гапга мой сепарди: – Тили калта-да, келгинди бўлгандан кейин бироркимни ялаб-суйкамагунча апоқ-чапоқ бўлиб даврага кирармиди…\nДаврадагилар индамасди, аттанг, дегандай бошини сарак-сарак қиларди, холос. Шундай маҳалда зимдан Ялли гажирга кўз қири ташланарди. Гажир дувва қизариб кетарди, чаккасидан тортиб ялтираган бошидаги томирларига довур бўртиб чиқарди.\nГажир одамэшитмас қилиб иҳранарди, тишлари бехос ғичирларди. Лекин лом-лим демасди. Деёлмасди.\nДаврада яна бир одам бор. Бароқ мўйловли бу одамни ҳамма гуппи дейди. «Хушвақт гуппи айтган бўлса, ишонма», «Гуппи бўлгандан кейин айтаверади-да…», «Гуппига қолса, дарёни ийириб ичаман дейди…»\nШу Хушвақт гуппининг бир ёмон қилиғи бор – арзисаям, арзимасаям тортишади, суришади. Яна хўп сердағдаға одам. Доим ўзиникини маъқуллайди, керак бўлса, бошни қотириб, зуғум қилиб бўлсаям, гапини ўтказади. Кейин анча кун яйраб юради.\nОшналар эса унинг олдида иложи бўлса баҳслашмайди. «Гуппи аралашиб қолмасин-да ишқилиб». Лекин гуппи деганимиз бир нақлга доим амал қилади: кўр – кўрганини, кар эшитганини қўймайди!\nҲозир ҳам Шоди қоранинг гапини эшитди-ю, даврага бир қўр назар солди. Сепилган «мой» гўё уни тутандириқ қилмоқчидай туюлди. Лекин баҳслашмоққа ошиқмади. Сабабки, Ялли гажир гуппининг ҳам қил ўтмас ошнаси. Кўнглига қарамаса бўлмас. Шоди қоранинг тайтувлигини биринчи кўриши эмас-ку.\nШуни ўйлади-ю, шарт ўрнидан турди. Қўлсоатига қаради. Апил-тапил белига қўл юборди. Ошналар, йиқиладиган пайт ҳам бўп қопти, деди. Ҳеч кимдан сас чиқмади.\n«Ҳайрият, – ўйлади ўй эгаси. – Гуппи тилини тишлади-ю, Ялли ошнамиз бир азобдан қутулди». Ростдан ҳам, умри бино бўлиб, шу даврага қўшилгандан бери бир бор, ўзиям келиб-келиб давра саркаси, тенгқурлардан зиёдроқ кўйлак йиртган муаллимга ўткаринқираб гапириб қўйди. Шу онда Ялли гажир гапи ортидан муқаррар қўзғалажак мавзудан ҳадиксиради, охири бахайр бўлсин-да, ишқилиб, деб ўйлади.\nШу пайт кимдир гиламнинг бир четини кўтариб, иргага ўхшатиб нос туфлади. Таҳорат олиб кирган гуппи бурнини жийирди. Даврага кет буриб, жойнамозини уй тўрига тушади.\n«Бисмиллаҳир роҳманир роҳийм…»\nОшналар сукунатга ўрганмаган. Бундай пайтларда айниқса Шоди қоранинг ичи тор келади. Мисқолдайгина ғаламислиги тутади-ю, оламушук бўлиб ичини тирнаётган эски гапини хусури қонмагунча қўзғайверади.\n– Қишлоғимизда бегоналар кўпайиб кетди-я, – дейди у. – Бировини танисак, бировини танимаймиз. Шаҳарларга ўхшаб, салом-алик ҳам қаҳатчилик. Болаларимизгаям нуқси ураяпти. Уларга таассуб қилиб, биров-бировга салом берай демайди…\n– Шодибой, – деди Диёр чўпон гапни бошқа ёққа буришга ҳаракат қилиб, – эслайсанми, болалигимизда бу жойларда бир ҳовуч одам яшарди. Қирқ-эллик хўжалик бўларди. Ҳамма бир-бирини танирди. Биз тенг-тўш ошналар бирга мол боқардик, чўмилишгаям бирга борардик. Совхоз боғига ўғирликкаям… бирга тушардик. Эсларингдами, – даврага юзланди чўпон, – бир кечда анови боғбон бор эди-ку, оти… ҳа, раҳматли Туроп бува еттовимизниям ушлаб олганди. Ёшлигида азбаройи кўп кино кўрганиданми ё иштиёқмандмиди, «Тўхта, отаман», – деб дўқ урганди ўшанда. Соддалик қўрсин, пачоқ бир боғбонда зарангтаёқдан бошқаси нима қилсин, деган хаёл бўлмаган эканми, ҳаммамиз лаққа ишониб тўхтаганмиз. «Таслим» бўлганимиздан руҳланган чол тушмагур ҳар биримизни алоҳида-алоҳида дарахтга ичак шланг билан боғлаб, устимиздан бир челакдан муздай сув қуйиб чиққанди. Шунда тонготарда саккизинчимиз – шу Ялли ошнамиз келиб ҳаммамизни «қамал»дан «озод» қилганди. Мен ўшанда Сўпи қишлоғидан кўчиб келиб энди бизга қўшилган Яллини бир умр гўё халоскоримиз бўлади, деб ўйлаганман.\n«Субҳанакалламумма ва биҳамдик…»\nБу гапга Шоди қора рози бўлмайди. Ялли гажир мақталган жойда қоранинг ўн жойидан куяди!\n– Кесакданам бир-ярим олов чиқмай ўлсинми, – ғайирлик қилади у. – Ошналарини ташлаб қочиб бўлмаса… Қочганиминан… кейин кимга қўшиларди?..\n– Катта холангга!!! – жойнамоздан бош кўтарган Хушвақт гуппи бўғрадек сапчиб ўрнидан туриб кетди. Ранги-рўйига қараб бўлмас даражада қизариб кетган; мўйлови ҳаминқадар буралиб тургувчи эди, жаҳл эпкинидан бўлса керак, тепага қараб ўрлабди. Шоди қоранинг хиппа бўғзидан олди. Ошналар туришга-да улгурмай қолди. Кутилмаганда қоранинг юзига ўхшатиб мушт туширди. – Қўясанми-йўқми шуни, лўли!\nБу зарбага ҳам қаноат қилмай, қорнига ҳам тиззаси билан сермаб юборди.\nХонада тўс-тўполон бошланиб кетди. Шоди қорани гуппининг чангалидан чиқариб олгунларича ҳай-ҳайлаб Темирбой ҳам қўлида катта тоғорада чайқатиб-чайқатиб чалоп билан келиб қолди. Ёқавайрон Шодини кўргач, гап нимадалигини фаҳмлади ва ўртага тушмай қўя қолди. Билади, гурунгда авж нуқтага етилган …\nШоди қора гуппининг чангалидан қутулгандан сўнг, оғир «ўҳ» тортди. Ўнгири билан қон сизиб чиқа бошлаган бурнини артди. Хушвақт гуппига бир олақараш қилди-ю, индамай бориб жойига чўккалади. Гуппининг «лов» этган олови қандай ёнган бўлса, хумордан чиққач, шундай тез ўчди. Ўчди-ю, жойномоз устига эгилиб, намозини келган жойидан давом эттирди.\nДавра жимиб қолди. Ҳамма ўзича дастурхонга солинган нақшларга кўз тикиб ўтирди.\nНамозини ўқиб бўлган Хушвақт гуппи юзига фотиҳа тортди, жойномозини ўраб, белбоғини белига маҳкам боғлади. Даврага юзланиб, салом берди ва Ялли гажирга яқинроқ жойга ўтирди. Ҳамманинг кўзига бир-бир қараб чиқди. Фақат Шоди қорагина афтини терс буриб, дераза пешбурунига қўниб турган чумчуққа қараб ўтирди.\nХушвақт гуппи томоқ қирди. Давра нажот кутиб, унга тикилди. Ўтирганлар кўзига гуппининг недир салобати бордай туюлиб кетди.\n– Ошналар! – дея хитоб қилди бир пайт Хушвақт гуппи. – Ҳозир бир масалани ечиб олмасак, ошначилигимиз патарат топиб кетадиганга ўхшайди. Мен бир шарт айтаман: ёқса, қўллайсиз, ёқмаса, орани очди қиламиз.\nДавра қулоғи динг турганди. Биринчи бўлиб Нарзи муаллим маъқуллади:\n– Тўғри айтасан, Хушвақт ошна, – деди у. – Ўзи кейинги пайтларда гапимиз унча қовушмай боряпти…\n– Мана, сиз ўзингиз, домла, – деди Хушвақт гуппи ранжиб, – фақат қориндан гапирасиз. Нима, очингиздан ўлаяпсизми?\n– Ўзингни бил, гуппи, – қайириб ташлади муаллим. – Ўзинг бурнингни тиқмаган жойинг йўқ. Намоз ўқиётгандаям нишгинангни бир тиқиб олмасанг, хусуринг қонмайди. Пештаҳамлигинг элга сиғмайди. Даллолгаям ўхшаб кетяпсан. Энанг бечора, бир куни шугина боламнинг тили тойиб кетиб, бошига етмасайди, деган хавотирда зорлана-зорлана ўтиб кетди.\nБотир жувозкаш муаллимнинг оёғига нўқиб қўйди, домла, қўйинг шу гапларни, зомбирнинг уясини қўзғаманг энди, гуппининг энасининг нима алоқаси бор бунга, дея ишора қилди.\nГуппининг аччиғи чиқди. Лекин тилини тийди. Ошналари орасидаги сарка – муаллимнинг ёшини ҳурмат қилди. Қолаверса, кейинги пайтлар сал пештаҳамга айланиб қолаётгани ўзига ҳам сезилаётгандай. Бор аламини, тугилган муштуми билан ҳам чиқиб кетмаган зардобни Шоди қорадан олгиси келди.\n– Ув, хумса, менга қара, – деди гуппи кўзларини ола-кула қилиб Шоди қорага бўйнини чўзиб. – Иргамчик гапларинг жонга тегиб кетди-ку! Нима, бу қишлоқ сенинг маҳрингга тушганми? Увол-савобини елкангга олганмисанки, одам ажратасан? Яллидан бошқа дардинг йўқми?\n– Сенга нима, гуппи? – деди Шоди қора бўш келмай. – Ўзингни бил. Яхшиси, аралашма! Гап келганда, гапираман, нима дейсан? У менинг ҳам ошнам, билсанг…\n– У-ҳў! Билмабмиз. Унда нега мунча эзғилайсан уни? Аслида, кечирасану, ана шу ошнамиз сенга ўхшаган ичи қоранинг ўнтасидан беҳроқ. Мана, ошналардан сўрайман: айтинглар, шу Яллининг кимга оғири тушган? Кимнинг оёғидан тортган? Ҳеч кимнинг! Тўйимиздаям, азамиздаям биринчи бўлиб қамишдан бел боғлаб етиб келадиган шу ошнамиз эмасми? Иш тушганда мунинг кўзининг ёғини еб, кейин истаган пайтда кет буриб, камситишми?\nДавра «тўппа-тўғри» дея маъқуллаб турди. Шоди қора бу сафар гап қўшмади. Жимжилоғини қирсиллатиб ўйнаб, кўрпачага тикилганча тек ўтираверди.\n– Орамиздан ё Шоди кетсин ё мен кетаман! – боядан бери оғзига талқон солиб олган Ражаб уста дабдурустдан портлади. – Қачонгача бир-биримизнинг кўзимизга чўп суқиб ўтирамиз?\nУстанинг гапи кутилмаган таклиф бўлди. Ҳамма ярқ этиб унга қаради.\n– Ув, муттаҳам газанда, ўзинг кетақол, – қони қайнаб кетди Шоди қоранинг. – Ё кавушингни тўғрилаб қўяйми? Сендай писмиқнинг боридан йўғи яхши!\nИккиси ёқалашмоқчи бўлиб, хезланиб ўрнидан турганди, Нарзи муаллим шаштидан қайтарди. Сўнг босиқлик билан устага юзланди:\n– Оғирроқ бўл, уста, – деди муаллим. – Ҳеч ким сизларга кет, дегани йўқ.\n– Хушвақт шарт қўйди-ку?! – пишқирди уста.\n– Оғайни, мен ҳали шартимни айтмадим, – деди гуппи.\n– Унда айт-да! – деди уста.\nДаврадагилар ҳам айни талабни қўйди.\n– Шарт шуки… – гапиришга гапириб, сўнг ўйланиб қолди гуппи. – Шарт шуки… Ҳозир Темирбойникидан чиқиб, тўғри Яллиникига қўноқ бўламиз. Шартни ўша ерда айтаман!\nОшналар ажабланиб, бир-бирига қаради. Гуппи эдинг, энди нақ кўтарилма бўпсан-ку, дейишди. Гуппи шарт кетидан қўйган шартида оёқ тираб туриб олди: «Шундай. Тамом-вассалом».\nБу шўришларда ўзини бош сабабкор деб билиб, эзилиб, хафаҳол ўтирган Ялли гажирнинг юзига қон югургандай бўлди. «Ҳайрият-е, ошналарим уйимдан туз тотадиган бўлди».\n– Нима дейсан, Ялли ошна? – деди кейин гуппи жилмайиб.\nГажир ийиб кетганини яширмади. Тўлиқиб турган ўпкасини босолмай:\n– Бош устига, бош устига, оғайнилар! – деди.\n– Қани бўмасам, кетдик! – деди Нарзи муаллим.\n– И-я, бизникидан чаён чиқдими? – бехос сўраб қолди уй эгаси ранжиганнамо оҳангда. – Бир капгир палов дамлаётувдим-ку?\n– Паловингга қайтиб келамиз ҳали! – тасалли берди Хушвақт гуппи. – Келинга айт, милтиллатиб димлаб турсин. Энди юзкўрдига келамиз!\nЯлли гажирнинг ободгина ҳовлиси. Икки чети чаман очилиб ётган гуллар оралаб келган ошналар тўғри меҳмонхонага қараб юришди. Гажирнинг ўзи, эндигина мўйлов нишон бера бошлаган ўғлига иззат бобида азбаройи ишонмай, елкасига сочиқ ташлаб, ошналарининг қўлига обдастада сув қуйиб турди.\nБирпасда узун дастурхонни бадастир қилди. Нарзи муаллим икки жуфт шишанинг рухсори кўриниши билан Темирбойга қараб кўз қисди: «Меҳмондорчилик мана бунақа бўлади, Темирбой, сенам ишни шундан бошлаганингда бу машмашалар йўғиди».\nТемирбой қошини учириб, айбдорона тасдиқлаб қўйди: «Қисталанг қилманг эди-да, домла, қилдингизми, энди чиданг. Устингиздан қуйиб, чўмилтиришгаям қурбим етарди».\nНарзи муаллим Хушвақт гуппига қаради. Гуппи доимгидай юзини буриштирди. Тағин ўзингиз биласиз, дегандай иддао қилди.\nМуаллим Ботир жувозкашга имо қилди. У дарров фаҳмлаб, шишага қўл чўзди.\nДаврага жимжитлик чўкди. Онда-сонда «қулт-қулт» этган товушу пиёлаларнинг жаранги эшитилиб турди. Шодону асабий ютоқиб ютилган ютумлар ғашга тегар даражага етди. Мундай қаралса, бари буқачага суйкалган ғунажиндай кўзларини сузиб турибди. Биргина Шоди қорага ҳеч нарса татимаётган кўринади. Қовоғи солиқ, ўзи курк товуқдай ҳурпайиб, асабий ўтирибди.\nЧайнагани тиқилиб қолди, шекилли, кимдир қаттиқ йўталди. Нарзи муаллим кайвонилиги тутиб, даврада ичимликни ўлгудай ёмон кўрадиган ягона зот – покдомонгина Хушвақтга қараб, гапир энди, сабил қолгур шартингни айт, деди.\nГуппи чайналиб ўтирмади.\n– Шартни энди айтсам бўлади, оғайнилар, – деди қироат билан. – Ялли ошна, сен ўрнингдан тур, ўғлингнинг тўйига деб йиғиб ўтирган тўнларинг борлигини айтувдинг. Ўшаларни опчиқ. Тез бўл.\nЯлли гажир бир дам талмовсираб қолди.\n– Н-нима қиласан уларни? – деди қизиқсиниб.\n– Айтганни қилсанг-чи, ошна, нима ишинг бор у ёғи билан? – деди гуппи сохта дағдаға билан.\nГажир ўзича недир бир ёруғликни туйди-ю тавозе билан чиқиб кетди. Кейин қучоғини тўлдириб беш-олти тўн кўтариб келиб, меҳмонхона пойгагига ташлади:\nХушвақт гуппи баковулга ўхшаб тўнлар орасидан энг сарасини қўлига олди. Авра-астарига қаради. Илинжи борлигини кўрсатмоқчи бўлди. Сўнг:\n– Оғайнилар! – деди тўннинг гардишини сийпалаб. – Боя сен-менга бориб ўтирган пайтимиз Ялли ошнамизнинг кўзига кўзим тушиб қолди. У қишлоғимизга кўчиб келиб, энди бизга қўшилиб, ошна тутинган кунимиз ҳам кўзига қарагандим. Ўшанда ҳам унинг кўзлари… худди бугунгидай мунгли эди! Боя эсимга тушиб кетди: айнан бугун Ялли ошнамиз кўчиб келганига йигирма йил бўлибди. Йигирма йил-а! Орадан шунча вақт ўтиб кетибди. У ҳаммамизга ҳам, ҳатто, отамиз қилмаган яхшиликларни қилди. Лекин биз… уни ҳамиша бегонасирадик. Бегонадай муомала қилдик. Неча марта уйига айтди, кўпам менсимадик, рози бўлиб келавермадик. Ошнамиз бўлса, бундан ўзини тили қисиқ сезиб, баттар эзилаверди. Ошналар, буваларимиз бир гапни кўп айтгич эди: мусофир йигирма йилда эл бўлармиш…\nБояги шартим шу эдики, ҳозир Ялли ошнамиз ўзи елкангизга мана шу тўнларни ёпиб, бошқатдан дўст тутинади. Бугундан бошлаб Ялли ошнамизни келгинди, деб ҳисоблайдиганлар бўлса, мана, эшик очиқ, мардлик қилиб орамиздан чиқиб кетсин!\n– Баракалла, ошна, баракалла! – дея кимдир чапак чалиб юборди.\n– Гапинг жуда тўғри, ошна, биз ростданам кўр бўлиб кетаётгандик, – деди яна бирови.\nШу маҳал тусатдан Ялли гажир «гурс» этиб тиз чўкди. Шу онда ўтирганларнинг кўз ўнгида полвонкелбат, хушчақчақ ва чапани Ялли гажир эмас, анчайин абгор, бир тутам жуссали қария тургандек бўлди. Гажир кўзларидан шашқатор ёшлар чиқа бошлади. Елкалари силкиниб-силкиниб йиғлаб юборди.\nЭр йигитнинг йиғиси оламни ағдар-тўнтар қилар экан!\nКимдир овутмоқчи бўлди. Гажир қўли билан кескин рад этди. «Тегинма!»\nКейин ёш боладай ўксиб, айтиб-айтиб йиғлади:\n– Шу гапларни йигирма йил кутдим, ошналар, йигирма йил! Мен энди буларга эл бўлолмас эканман, деган хаёлгаям бордим. Тушуняпсизларми? Бирда кўчиб кетмоқчиям бўлдим. Хотин, бола-чақам оёғимга ёпишди… Бош олиб кетай, дедим. Яна қаерга бораман, деб ўйладим. Қаерга борсам ҳам келгинди, ортиқча одам бўлиб бораман-да, деб ич-этимни тирнадим. Ёруғ кун ҳам бор экан-ку!..\nДавра сув қуйгандай сассис бўлиб гажирнинг юракни эзар аламли сўзларини тинглади.\n– Бўлди, ошна, етар, қаддингни кўтар! – деди Хушвақт гуппи дийдасига қалқиб чиққан бир томчи ёшни билдирмайгина артар экан. – Қани, тўнларингни елкамизга ёпасанми ё биз кетаберайликми?\nЕнгил, лекин беўхшовгина кулги кўтарилди.\nЯлли гажир ҳар бир ошнанинг елкасига тўп ёпди, ҳар бири билан қучоқлашиб, қайтадан дўст тутинди. Ҳатто, Шоди қорага энг яхши тўнини илинди.Уни маҳкам бағрига босар экан, қулоғига шипшиди:\n– Тўйингда тўнингнинг энг зўрини ўзим кияман, Шоди ошна!\nОшна-ошначилик қайтадан бўлди-ю, энг чатоғи, шарт қўйган Хушвақт гуппининг ўзига тўн етмай қолди…\n← Аввалги Аввалги Маҳмад Дарвиш Афанди\nКейинги → Кейинги: Ёзувчи ва ношир: турли манфаатли ҳамкорлик


Виталий Денисов: «Ўзбек клубларига қарши ўйнаш — мен учун қизиқарли» (видео) » Скачать музыку бесплатно новинки музыки 2016-2017\nВиталий Денисов: «Ўзбек клубларига қарши ўйнаш — мен учун қизиқарли» (видео)\nКомментариев: 0 Просмотров: 276 Дата: 23-01-2016, 10:20 Бугун Тошкентнинг "Бунёдкор" жамоаси БААдаги ўқув-машғуот йиғини доирасида Москванинг "Локомотив" жамоаси билан ўртоқлик учрашувида майдонга тушади. Хабарингиз бор, "темирйўлчилар" шарафини ҳамюртимиз Виталий Денисов ҳимоя қилади. "Локомотив" матбуот хизмати бугунги ўйин олдида Денисов билан қисқача суҳбат уюштирди.— "Бунёдкор" — ёш жамоа. Жуда тезлик билан ташкил этилган. Мухлисларимиз бу жамоани Сколари, Зико бошқарганини, таркибда Ривалдо ўйнаганини яхши билишади. Клуб ташкил қилинганига ҳали кўп бўлмаган бўлса-да, мана шундай йўл билан тезда ўзини дунёга танита олди.Бу жамоанинг кўп футболчилари билан терма жамоа орқали яхши танишман. Акмал Шораҳмедов билан ёшликдан футболга бирга кириб келганмиз. Дарвозабон Павел Бугало эса отам билан бирга ўйнаган. Виктор Карпенко билан эса 10 йилдан бери яхши танишмиз, дўстмиз. Акбар Тўраев, Муроджон Зуҳуров, Воҳид Шодиев, Хайрулла Каримов, Анвар Ғофуровни терма жамоадаги фаолиятим орқали яхши биламан.— Қайси футболчиларга қарши ўйнашни истаган бўлардингиз?— Юқорида айтганимдек, Шораҳмедов ва Карпенко билан қалин дўстман. Акмал ўнг қанот ҳимоясида ўйнайди, Виктор эса универсал футболчи, қанотларда ва марказда ўйнай олади. Ўйлайманки, Витя ҳам бизга ўнг қанотда ҳаракат қилади ва икки дўстимга қарши ўйнашимга тўғри келади (кулади). Бу мен учун қизиқарли бўларди.— Нима деб ўйлайсиз, "Бунёдккор" футболчиларида Денисовнинг жамоасини мағлуб этиш иштиёқи бўладими?— Бундай деб ўйламайман. Ҳар бир жамоада бўлгани каби "Бунёдкор"да ҳам йиғиндан ва назорат ўйинларидан кўзланган мақсад бўлади. Лекин ўртоқлик ўйинларида бўлса ҳам ҳар бир жамоа ғалабани кўзлаб майдонга тушади. Тошкентликлар учун ҳам бу ўйин муҳим ҳисобланади.— Сиз ўзбек жамоаларига қарши ўйнаганмисиз?— Ҳа, "Днепр" сафида "Пахтакор"га қарши ўйнагандим. Ўйин биз учун яхши кечганди ва йирик 5:1 ҳисобида ғалаба қозонган эдик.— Бугунги ўйин дастлабки йиғиндаги сўнгги баҳс бўлади. — Биринчи йиғинда асосий эътибор жисмоний тайёргарликка қаратилади. Энг муҳими йиғинларда ва назорат ўйинларида футболчилар жароҳат олмаслиги керак. Барса соғ-саломат бўлган ҳолда мавсумга тайёргарликни давом эттириши лозим. Манба: Stadion.uz


Human Rights Watch Ташкилотининг билдиришича, Афғонистондаги қуролли гуруҳ бошлиқлари янги Конституция ишлаб чиқилишига ҳалақит бермоқда.\n28 феврал 2021, Тошкент вақти: 18:08\nУшбу ташкилотнинг Президент Хамид Карзайга йўллаган очиқ мактубида ëзилишича, маҳаллий қуролли гуруҳ бошлиқлари Лўя Жирга номзодларига таҳдид қилиб, ўзларини Лўя Жиргага номзод қилиб кўрсатишмоқда.\nШу ойда Лўя Жирга аъзолиги учун сайловнинг биринчи давраси бошланди. Конституция лойиҳаси декабрда Лўя Жирга томонидан муҳокама қилиниши режалаштирилган.\nHuman Rights Watch Ташкилотига кўра, Президент Карзай маҳаллий қуролли гуруҳ бошлиқлари Лўя Жиргада қатнашмаслиги ҳақида улар билан келишув тузган. Мазкур ташкилот Карзайни ушбу келишувга амал қилишга чақирди.


Ўзбекистон Республикаси Миллий гвардиясининг Қорақалпоғистон Республикаси бўлинмаси Ўзбекистон ёшлар иттифоқи Нукус шаҳар кенгаши ва Қорақалпоғистон Республикаси Маданият вазирлиги билан биргаликда Нукус шаҳрида жойлашган Йўлчилар маҳалласида «Ёшлар – келажак бунёдкорлари» шиори остида маданий тадбир ташкил этилди.\n400 га яқин ёшларни қамраб олган ушбу тадбир доирасида минифутбол мусобақаси ва турли интеллектуал ўйинлар ўтказилди. Ғолиб бўлган ёшларга эса китоблар совға қилинди. Эл суйган санъаткорлар томонидан ижро этилган тароналар тадбир иштирокчиларига кўтаринки кайфият бағишлади.\nМазкур маданий тадбирда Миллий гвардия бўлинмасида ташкил этилган бадиий ҳаваскорлик жамоаси томонидан куй-қўшиқ ва саҳна кўринишлари намойиш этилди. Ҳарбий хизматчиларнинг кўргазмали машқлари томошабинлар олқишига сазовор бўлди.\nАрухан ПАХРАТДИНОВА Қорақалпоғистон Республикаси


Ҳарбий хизматчининг маънавий-ахлоқий қиёфаси қандай бўлиши керак? - Darakchi\nҲарбий хизматчининг маънавий-ахлоқий қиёфаси қандай бўлиши керак?\nЭРКИН МИНБАР 04.08.2021, 00:15\nТеглар: Ҳарбий хизматчи, маънавий қиёфа\nЎзбекистон Республикаси Президенти, Қуролли Кучлар Олий Бош Қўмондони Ш.М.Мирзиёевнинг «Ўзбекистон Республикаси Қуролли Кучлар ҳарбий хизматчиларининг маънавий-маърифий савиясини ошириш тизимини тубдан такомиллаштириш тўғрисида»га қарорига мувофиқ бугунги кунда Мудофаа вазирлиги таркибидаги барча хизматчилар бир тану бир жон бўлган ҳолда миллий армиямизда фаолият юритаётган ҳарбий хизматчиларнинг ҳаётий ва профессионал кўникмаларини илм-маърифат асосида қалби ва онгига сингдириш, мамлакатимиз ҳаётидаги реал ижтимоий-сиёсий ўзгаришлар билан уйғун равишда уларнинг билимларини ошириб бориш, ён-атрофимиз ва жаҳонда рўй бераётган ижтимоий-сиёсий жараёнларга миллий манфаатларимиздан келиб чиққан ҳолда ёндошиш, ички ва ташқи таҳдидларга қарши мафкуравий иммунитетни мустаҳкамлаш масалаларида тўсқинлик қилаётган тизимли муаммоларни бартараф этишда ҳамжиҳат ва ҳамкор бўлишимиз лозим. Биз ҳарбийлар ўзимизнинг маънавий-ахлоқий жиҳатдан янада комиллик сари боришимизда қандай асосларга таянишимиз керак бўлади.\nЭрамиздан олдинги замонда яшаб, мерос қолдирган боболаримиздан бошлаб, «Авесто»да битилган қадриятларимиздан бошлаб, ислом дини билан, ҳалқимизни Ватан учун жон бериб жон олган, тарихи давомида шаклланган ва оммавийлашган қадриятларимиз билан биргаликда умуминсоний аҳамиятга эга бўлган қадриятларни ўрнатишга эътиборимизни қаратишимиз керак бўлади.\nЖаҳонда Буюк Британия, АҚШ ва бошқа етакчи давлатлар ўзларининг давлат манфаатларини доимо қаттиқ туриб ҳимоя қилишади, сайёрамизда ўз таъсирлари бўйича доимо етакчи бўлиш учун ҳаракат қилишмоқда. Ҳозирги кунда Миллий хавфсизлик концепцияси ва Мудофаа доктринаси доирасида кўп ишлар амалга оширилмоқда. Юз бериши мумкин бўлган ҳарбий ҳаракатлар театри ва унинг реал хусусиятлари, илғор хорижий тажрибалар ҳар томонлама ҳисобга олиниб, шу асосда ихчам, яхши таъминланган, юксак жанговар руҳга эга бўлган миллий армиямиз барпо этилди.\nАйни дамда мудофаа соҳасидага асосий вазифаларни амалга ошириш бўйича турли йўналишларда кенг кўламли ишлар олиб борилмоқда. Мазкур вазифаларни бажариш учун эса, барча поғонадаги ҳарбий хизматчиларимиз албатта, маънавий-ахлоқий жиҳатдан ҳар томонлама етук инсонлар даражасида бўлишини таъминлаш керак.\nҚўшинларда ўтказиладиган ислоҳотлар, албатта халқ қизиқишлари билан болғиқ бўлиши лозим, буни доимо хотирада тутиш керак, айниқса, маънавий-ахлоқий соҳада ислоҳотлар ўтказганда. Зарурий ўзгаришлар самарадорлиги биринчи навбатда ҳарбий фан қонунларига ва қуролли кураш ва урушнинг маънавий қонунларига қанчалик суянишига боғлиқ бўлади. Фақат мана шундагина Ўзбекистон ҳарбий ташкилотининг сифатий параметрларини сифатий жиҳатдан аниқлаш, уни маъанавий-ахлоқий анъаналар асосида яратиш мумкин бўлади.\nҲарбий хизматчининг маънавий қиёфасига зид бўлган иллатлар деб: ҳаётдан ўзилганлик, бефарқлик, лоқайдлик, қаттиққўллик, масъулиятсизлик, билимсизлик, қўполлик, хўжакўрсинлик, сансоларлик, таъмагирлик ва бошқалар.\nИнсон руҳи, маънавияти нималиги азалдан инсонларни қизиқтириб келган. Бу борада минглаб таърифлар мавжуд. Аммо аниқ жавоб йўқ. Бу буюк сир-синоатдир. Маънавиятнинг моҳиятини ақл-заковат билишга қодир эмас. Ўзбек адиби Абдулла Авлоний таъкидлаганидек, «маънавиятни бир сўз билан ифодалаб бўлмайди. У қудратли, бой ва биз учун азиздир» , деб ёзган.\nЯнги Ўзбекистон шароитида мамлакатмизда амалга оширилаётган саъй-ҳаракатларимиз, армия ва халқнинг фаол ҳамкорлиги натижасида Қуролли Кучларимиз том маънода жамиятнинг ажралмас қисмига, мамлакатимиз барқарорлиги ва тараққиётининг ишончли кафолатига, ёшлар ва ҳарбий хизматчиларни ватанпарварлик руҳида тарбиялашнинг муҳим институтига айланиб бормоқда.\nБиз Жалолиддин Мангуберди, Амир Темур ва Заҳириддин Муҳаммад Бобур сингари буюк ватандошларимиз бўлган жасур, эл-юртга садоқатли ўғлонларимиз билан ҳақли равишда фахрланамиз.\nАрмия ва халқ бирлигини таъминлашга қаратилган мутлақо янги тузилма – ҳарбий-маъмурий секторлар барча ҳудудларда самарали фаолият юритаётгани ғоят муҳим аҳамиятга эгадир.\nБиз давлатимиз мудофаа қудратини ҳар томонлама ошириш, етук ва малакали ҳарбий кадрларни тайёрлашга, Ватан ҳимоячилари, уларнинг оилалари учун муносиб ҳаёт шароитларини яратишга бундан кейин ҳам алоҳида эътибор қаратилаётган давлат сиёсатимизнинг муҳим йўналишларидан бири бўлиб турибди.\nАйни вақтда шахсий таркиб ўртасида миллий ўзликни англаш ва жанговар руҳни, ватанпарварлик тарбиясини кучайтириш, ҳарбий хизматчиларнинг интеллектуал салоҳиятини юксалтириш доимо эътиборимиз марказида бўлиши лозим. Шу мақсадда ёш аскар ва курсантлар учун Ватанга қасамёд қабул қилишдан аввал “Темур тузуклари” китоби бўйича синов ўтказиш тартибини йўлга қўйиш борасидаги саъй-ҳаракатлар кенг миқёсда амалга ошириш ишлари йўлга қўйилди. Бу эса улар қалбида Ватанга садоқат, элга ҳурмат ва аждодларга муносиб ворис бўлиш туйғусини шакллантиради.\nХулоса қилиб айтганда, янги Ўзбекистон шароитида ҳарбий хизматчилар шахсининг маънавий-ахлоқий қиёфаси тубдан ўзгарди. Қуролли Кучлар тизими кучли ва мустаҳкам маънавий-ахлоқий фазилатларсиз юксала олмайди. Ўтган 2020 йил мамлакатимиз ҳалқи бир қанча оғир синовларни бошидан ўтказди. Коронавирус пандемияси, Бухоро ва Сирдарё вилоятларида содир бўлган техноген офатлар сўзимизнинг исботидир. Шундай қийин бир вазиятда ҳарбий хизматчиларимиз халқ билан елкама-елка туриб, бор куч-ғайратлари ва шижоатлари билан ёрдамга шошилдилар. Бу жараёнда ҳар бир ҳарбий хизматчи ўзининг юксак маънавий ва ахлоқий қиёфасини яққол намоён қилди.\nЎзбекистон Республикаси Қуролли Кучлар Академияси\nкафедра бошлиғи, полковник, доцент.\nцикл бошлиғи, подполковник, педагогика фанлари номзоди, доцент.\nкафедра катта илмий ходими, подполковник.


РАНГЛАР ТАЪРИФИ » Фаровон юрт\nОлам ранг манзарасининг глобал муаммоси – бу рангни эҳтимолли таснифлаш муаммосидир. Олимлар олиб борган тадқиқотлар бирмунча кутилмаган бўлиб, спектрнинг етти рангини ажратишга бундай ёндашув баҳсталаб эканлигини кўрсатади. Бинобарин, спектрнинг етти ранги ҳақида кенг тарқалган фикр қатъий илмий далиллар асосига қурилмаган. Фанда кейинчалик ўзгача ёндашувлар ҳам пайдо бўлди. Хусусан, ранг спектрини учта асосий рангга: қизил, сариқ, кўкка ажратиш урфга кирди. Биринчи муаммо билан узвий боғлиқ яна бир энг муҳим муаммо – оламнинг рангин манзарасида рангни универсал ҳис этиш ва бинобарин, унинг универсал қисмларини оламнинг лингво-рангли манзараси бўлаклари каби белгилаш муаммосидир. Ҳали-ҳануз саволлар туғилади: турли миллат вакиллари рангларни бир xил кўришадими; асосий универсал рангларни ажратиш мумкинми ва бу қанчалик холис; улар ҳаммаси бўлиб қанча, еттитами ёки ўн битта; буларнинг бари турли тилларда рангнинг номлари билан қанчалик боғлиқ ва ҳоказо. Бу масалалар ҳамон ҳал қилинганича йўқ.\nРангни ҳис этиш мураккаб жараён бўлиб, нафақат физик, физиологик, балки руҳий-маънавий омилларга ҳам боғлиқдир. Физика ва физиология инсоннинг рангни ҳис этувчи руҳияти учун пойдевор яратади. Ранг теварак олам ҳақида маълум бир ахборот ташийди ва шу билан бирга, инсон ҳолати ва кайфиятига бевосита таъсир кўрсатади. Ранг инсон миясига таъсир қилиб, баъзи бир ассоциацияларни уйғотади ёки табиий ҳис-туйғуларни бошдан кечиришга ва керакли ҳаракатлар қилишга ундайди. Бизни қуршаб турган жамики (моддий ва табиий) нарсалар ўз таърифу тавсифига эга бўлиб, ҳис этиш ва алоқа қилишда зарур бўлган ранг улардан биридир. Шундай бўлса-да, бундай ҳис этиш субъективдир. Чунки, у мазкур ахборотни қабул қилаётган инсон онгида шаклланади.\n«Илиқ ва совуқ, оғир ва енгил, ярқироқ ва сокин, чучмал ва ўткир ранглар борлиги бизга болаликдан маълум. Рангни таърифлаш учун биз эшитиш, сезиш, ҳид ва таъм билиш билан боғлиқ ҳиссиётлардан фойдаланамиз» [Иванов, 1993].\n«Ранг ҳиссий таъсирга эга бўлиб, жамиятнинг қадр-қиммат манзарасида муҳим ўрин эгаллайди. Рангнинг руҳият билан узвий боғлиқлиги, унинг инсон ҳис-туйғулари ва физиологик фаолиятига таъсир этиши қадим замонларданоқ маълум. Қадимги ва ибтидоий xалқларнинг удумий ва жанговар бўёқлари ҳақидаги беҳисоб арxеологик ва этнографик маълумотлар шу ҳақда далолат беради; буни дунё халқларининг афсоналари ва оғзаки ижоди ҳам тасдиқлаб турибди» [Миронова, 1993].\n«Рангнинг ҳиссий таъсири қайғу ва тушкунлик (кулранг, бинафша ранг), шодлик, хушчақчақлик, илиқлик (сариқ, тўқ сариқ, қизил), совуқлик (кўк, оқ), осойишталик (яшил) ҳисларини уйғотади. Шунинг учун қизил, тўқ сариқ, сарғиш ранглар мажор, яъни кўтаринки, кўк ва зангори эса минор, яъни сўниқ ранглар ҳисобланади» [Соловьёв, 1999].\nРанг концептуализацияси эстетик ва аxлоқий вазифаларни бажаради, улар эса олам тил манзарасининг ажралмас қисмини ташкил этади.\nAdmin. Жойлаштирган санаси: 6-08-2019, 13:54\nАсосий сахифа » Фойдали ва қизиқарли маслаҳатлар » РАНГЛАР ТАЪРИФИ


Симона Халеп биринчи даврадан энг охирги ўтган теннисчи бўлди\n30 май, 2018, 15:55\n"Ролан Гаррос" турнирининг регламентига кўра, бугунги кун дастурида иккинчи давра баҳслари бўлиб ўтиши керак эди. Бироқ об-ҳавонинг ноқулай келиб қолиши, шунингдек, баҳсларнинг чўзилиб кетиши сабаб биринчи давранинг қатор учрашувлари энди якунланмоқда.\nХусусан, аёллар ўртасида биринчи сараланган теннисчи руминиялик Симона Халеп ҳамда АҚШ вакиласи Элисон Риске ўртасидаги баҳс бир неча дақиқа аввал якунланди. Учрашувнинг биринчи сети Рискенинг 6:2 ҳисобидаги ғалабаси билан якунланди. Бироқ қолган партияларда ишончли ўйин намойиш қилган Халеп икки сетда ҳам бир хил 6:1 ҳисобларида устун келди.\nТаъкидлаш жоиз, айрим иштирокчилар учинчи давра йўлланмасини қўлга киритиб бўлган бир вақтда румин теннисчиси аёллар ўртасида энг охирги бўлиб иккинчи даврага йўл олган иштирокчи бўлди. Айни вақтда эркаклар ўртасида ҳам кечаги дастурдан қолиб кетган қатор беллашувлар бўлиб ўтмоқда.


Ўзбекистон Республикаси Президенти Евроосиё иқтисодий иттифоқи саммитида иштирок этди — Sof.uz\nЎзбекистон Республикаси Президенти Евроосиё иқтисодий иттифоқи саммитида иштирок этди\n10.12 19:59 89 Ўзбекистон\nЎзбекистон Республикаси Президенти Шавкат Мирзиёев 10 декабрь куни Олий Евроосиё иқтисодий кенгашининг видеоанжуман шаклида ўтган навбатдаги йиғилишида иштирок этди.\nҚозоғистон Республикаси Президенти Қасим-Жомарт Тоқаев раислигида ўтган саммитда Кенгаш Фахрий раиси, Қозоғистон Республикасининг Биринчи Президенти – Элбоши Нурсултон Назарбоев, Россия Федерацияси Президенти Владимир Путин, Беларус Республикаси Президенти Александр Лукашенко, Қирғиз Республикаси Президенти Садир Жапаров, Арманистон Республикаси Бош вазири Никол Пашинян, ЕОИИ ҳузуридаги кузатувчи мамлакат - Куба Республикаси Президенти Мигел Бермудес ва Евроосиё иқтисодий комиссияси Ҳайъати раиси Михаил Мясникович қатнашди.\nЎзбекистон Президенти ўз нутқининг аввалида Қозоғистоннинг ЕОИИдаги раислиги муваффақиятли бўлгани ва унинг ташаббуси билан Бирлашма доирасида муҳим қарорлар қабул қилинганини таъкидлаб, Қозоғистон мамлакатимиз ва Ташкилот ўртасидаги конструктив ҳамкорликни мустаҳкамлашга қаратилган қўшма тадбирларни қўллаб-қувватлаганини алоҳида қайд этди.\nМиллий қонунчиликни ЕОИИ нормаларига, биринчи навбатда стандартлаштириш ва ташқи савдони нотариф тартибга солиш соҳаларида яқинлаштириш ишлари изчил давом этмоқда. Мамлакатимиз “COVIDсиз саёҳат қиламан» рақамли платформасига уланди. Евроосиё тараққиёт банкига қўшилиш жараёни бошланди.\nБугунги даврнинг қийинчиликларига қарамай, мураккаб шароитларга мослашиш ва янги «ўсиш нуқталари»ни топишга муваффақ бўлинаётгани қайд этилди. Хусусан, Ўзбекистоннинг Ташкилот мамлакатлари билан товар айирбошлаш ҳажми жорий йил бошидан 30 фоизга, 2019 йилга нисбатан эса 11 фоизга ортди.\nПрезидентимиз қўшма қарорлар қабул қилишни тақозо этаётган энг долзарб вазифаларни кўрсатиб ўтди.\nИқтисодий алоқаларни барқарор ривожлантириш учун ёндашувларни янада мувофиқлаштириш зарурлигини қайд этиб, Ўзбекистон етакчиси ўзаро савдода тўсиқ ва чекловларни бартараф этиш муҳим эканини таъкидлади. Шу муносабат билан юртимиз ЕОИИ мамлакатлари билан товар айирбошлашни кўпайтириш учун энг қулай шароитлар яратиш борасидаги ёндашув ва механизмларни биргаликда ишлаб чиқишга тайёрлиги билдирилди.\nДавлатимиз раҳбари саноат кооперациясини мустаҳкамлашнинг долзарб аҳамиятини яна бир бор таъкидлаб, бу борада, шу жумладан Ташкилот доирасида Индустриаллаштириш онлайн харитасини яратишда иштирок этиш орқали ҳамкорликни тизимли асосда йўлга қўйиш таклифини илгари сурди.\nПрезидентимиз янги транспорт йўлакларини яратишга қаратилган, мамлакатларимиз транзит салоҳиятини оширишга хизмат қиладиган лойиҳаларни янада фаолроқ илгари суришга чақирди.\nЎзбекистон юк ташишларни кузатиш учун навигация тамғаларини жорий қилиш дастурига қўшилиши мумкинлиги қайд этилди. ЕОИИ логистика занжирларини ривожлантириш рақамли экотизимини яратиш тўғрисидаги ташаббус қўллаб-қувватланди.\nИштирокчиларнинг эътибори глобал иқлим кун тартибини ҳисобга олган ҳолда «яшил» энергетика лойиҳаларини амалга ошириш борасидаги саъй-ҳаракатларни бирлаштириш зарурлигига қаратилди. Шу муносабат билан давлатимиз раҳбари Ўзбекистон юқори даражадаги Ишчи гуруҳи фаолиятида иштирок этишга тайёр эканини билдирди ҳамда унинг доирасида «яшил» тараққиёт соҳасида Чора-тадбирлар режасини тасдиқлашни таклиф этди.\nIT соҳасида тажриба алмашиш ва ишбилармонлик алоқаларини ривожлантириш муҳимлиги қайд этилди ва шу муносабат билан навбатдаги Евроосиё рақамли форумини Ўзбекистонда ўтказиш ташаббуси илгари сурилди.\nКузатувчи давлатларни Евроосиё маконидаги долзарб ташаббуслар ва кооперация дастурларини амалга оширишга янада фаол жалб этиш, шунингдек, илмий-техник ва гуманитар алмашинувларни рағбатлантириш зарур экани таъкидланди. Шу мақсадда давлатимиз раҳбари ЕОИИ Тараққиёт маркази имкониятларидан фойдаланишни ҳамда кузатувчи мамлакатларнинг Кенгаш ва ЕИК органлари ишида иштирок этишини таклиф этди.\nПрезидентимиз нутқининг якунида Ўзбекистоннинг Евроосиё иқтисодий иттифоқи мамлакатлари билан ўзаро манфаатли ҳамкорликни мустаҳкамлашга интилиши қатъий эканини яна бир бор тасдиқлади.


Дўстлик ва ўзаро ишончга асосланган ҳамкорлик. - Nurzamon.uz\nДўстлик ва ўзаро ишончга асосланган ҳамкорлик.\nАввал хабар қилинганидек, Ўзбекистон Республикаси Президенти Шавкат Мирзиёев Қирғизистон Республикаси Президенти Алмазбек Атамбоевнинг таклифига биноан 5 сентябрь куни давлат ташрифи билан ушбу мамлакатга келди.\nБишкек шаҳридаги «Манас» халқаро аэропортида мамлакатимиз Президентини расмий кутиб олиш маросими бўлиб ўтди. Давлатимиз раҳбарини Қирғизистон Республикаси Президенти Алмазбек Атамбоев кутиб олди. Икки давлат байроқлари билан безатилган аэропортда олий мартабали меҳмон шарафига фахрий қоровул саф тортди.\nЎзбекистон ва Қирғизистон давлат мадҳиялари янгради. Давлат раҳбарлари фахрий қоровул сафи олдидан ўтдилар.\nСўнгги вақтларда Ўзбекистон ва Қирғизистон ўртасидаги анъанавий ҳамкорлик янада бойиб, ўзаро алоқалар сезиларли равишда фаоллашди. Давлат раҳбарларининг олий даражадаги учрашувлари, ҳукуматлар ва ҳудудлар даражасида делегациялар ташрифи амалга оширилди.\nХалқларимиз азалдан бир дарёнинг икки қирғоғида, яқин қўшни сифатида яшаб келган. Тарихимиз умумий, маданий ва диний қадриятларимиз муштарак, анъана ва урф-одатларимиз ўхшаш. Машҳур адиб Чингиз Айтматов айтганидек, "Халқларимизнинг қони бир, тили бир".\nБишкек шаҳридаги Ала-Арча қароргоҳида Президентларнинг тор доирадаги учрашуви бўлиб ўтди. Унда Ўзбекистон ва Қирғизистон ўртасида сиёсий, савдо-иқтисодий, транспорт-коммуникация, маданий-гуманитар ва бошқа соҳалардаги ҳамкорликни янада кенгайтириш ва мустаҳкамлаш истиқболлари, мамлакатларимизнинг чегараолди ҳудудлари алоқаларини фаоллаштириш, шунингдек, томонларни қизиқтирган минтақавий ва халқаро муаммолар муҳокама қилинди.\nПрезидентимиз Қирғизистон Республикаси Президентига самимий қабул ва Ўзбекистон делегациясига кўрсатилган юксак эҳтиром учун миннатдорлик билдирди.\nХалқларимиз ўртасида тарихан шаклланган қардошлик ва аҳил қўшничилик муносабатларини юксак қадрлаймиз. Айнан мана шу муносабатлар икки давлат ўртасидаги алоқаларнинг мустаҳкам пойдевори бўлиб хизмат қилмоқда, деди давлатимиз раҳбари.\nАлмазбек Атамбоев Шавкат Мирзиёевни Қирғизистонга давлат ташрифи билан қутлаб, бу икки давлат ўртасида олий даражадаги мулоқотларнинг мантиқий давоми, томонларни қизиқтирган масалаларни муҳокама этиш учун қулай имконият эканини таъкидлади. Икки давлат ўртасидаги ўзаро ҳамкорлик алоқалари барча соҳаларда изчил ривожланиб бораётганини қайд этди.\nЎзбекистон ва Қирғизистон Президентлари музокаралари расмий делегациялар иштирокида давом эттирилди.\nМузокараларда икки ва кўп томонлама муносабатларга оид долзарб масалалар муҳокама қилинди. Сиёсий, савдо-иқтисодий, сармоявий ва маданий-гуманитар соҳаларда ҳамкорликни янада ривожлантириш хусусида атрофлича фикр алмашилди.\nЎзбекистоннинг ташқи сиёсатида Марказий Осиё минтақаси асосий йўналиш сифатида устуворлик касб этади. Қирғизистон Президенти Алмазбек Атамбоевнинг ўтган йил декабрь ойида Самарқандга ташрифи бугунги мулоқотларга дебоча бўлиб, музокаралар «Самарқанд учрашуви руҳи» асосида давом эттирилди.\n2017 йилнинг ўтган даврида мамлакатларимиз ўртасидаги товар айирбошлаш ҳажми 60 фоиз ўсди.\nУчрашувда Президентлар сув ресурсларидан давлатларимиз умумий манфаатларига мос равишда оқилона фойдаланиш борасида ҳам келишиб олди.\nИкки давлат раҳбарлари аввалги мулоқотларида минтақада самарали транспорт йўлларини ривожлантириш, Қирғизистон ҳудуди орқали Хитой билан боғлайдиган қисқа масофали темир йўл барпо этиш бўйича музокаралар олиб борган эди. Бу галги учрашувларда унинг ҳуқуқий асосларини яратишни жадаллаштириш бўйича келишиб олинди.\nҚисқа вақт ичида ҳудудларимиз ўртасидаги алоқалар мустаҳкамланди. Қирғизистоннинг Баткен, Жалолобод, Ўш вилоятлари вакилларининг Андижон шаҳрига, Ўзбекистон делегациясининг Ўш шаҳрига ташрифи амалий натижалар тасдиғидир.\nПрезидентимиз шартномавий мажбуриятларни амалиётга изчил татбиқ этиш мақсадида чегараолди ҳудудларда Ҳокимлар кенгаши тузишни таклиф қилди.\nИкки давлат ўртасида маданий-гуманитар соҳалардаги яқин ҳамкорлик, дўстлик ва қўшничилик алоқаларини мустаҳкамлаш ва кенгайтиришга алоҳида эътибор қаратилмоқда. Шу маънода, жорий йил февраль ойида Заҳириддин Муҳаммад Бобур номидаги Ўш давлат ўзбек мусиқали академик драма театрининг Фарғона водийсига ижодий сафарини, июнь ойида эса Муқимий номидаги Ўзбекистон давлат мусиқали театри жамоасининг Ўш, Ўзган, Аравон, Новқат, Қорасув, Жалолобод шаҳарларига ижодий сафарини алоҳида қайд этиш лозим.\nЎзбекистон кўмагида Ўш шаҳрида қурилаётган умумтаълим мактаби халқларимиз дўстлигининг ёрқин намунаси бўлди. Мазкур мактаб замонавий ўқув жиҳозлари ва анжомлари, дарсликлар, бадиий адабиётлар билан таъминланади.\nЖорий йил октябрь ойида Қирғизистонда Ўзбекистон маданияти кунлари, 2018 йил Ўзбекистонда Қирғизистон маданияти кунларини ўтказишга келишиб олинди.\nЯқинда Самарқанд шаҳрида бўлиб ўтган «Шарқ тароналари» халқаро мусиқа фестивалида Қирғизистон вакиллари муваффақиятли иштирок этиб, иккинчи ўринни қўлга киритди.\nБугун Ўзбекистонда 300 мингга яқин қирғиз миллатига мансуб юртдошларимиз истиқомат қилади. Уларнинг ўз маданияти, тили, анъана ва урф-одатларини ривожлантириш учун барча имкониятлар яратилган. 6 та қирғиз миллий маданий маркази фаолият кўрсатмоқда, 56 мактабда таълим қирғиз тилида олиб борилади.\nМузокаралар ўзаро муносабатлар изчил ривожланаётгани ва устувор йўналишлар бўйича ҳамкорликнинг истиқболи порлоқ эканини ёрқин намоён этди.\nМузокаралар якунида Шавкат Мирзиёев ва Алмазбек Атамбоев Ўзбекистон Республикаси ва Қирғизистон Республикаси ўртасида Қўшма баёнот ва Ўзбекистон – Қирғизистон давлат чегараси тўғрисида шартномани имзоладилар. Андижон ва Ўш, Тошкент ва Бишкек шаҳарлари ўртасида савдо-иқтисодий ва маданий-гуманитар соҳаларда ҳамкорлик тўғрисида, икки давлат Савдо-саноат палаталари ўртасида ҳамкорлик тўғрисида, Солиқ қонунчилигига риоя қилиш масалалари бўйича ҳамкорлик ва ўзаро ёрдам тўғрисида, Минтақалараро ҳамкорлик тўғрисида ҳукуматлараро, илмий-техникавий ҳамкорлик, Олий таълим соҳасидаги ҳамкорлик тўғрисида битимлар, Чегарадош минтақалар ўртасидаги ҳамкорликни янада чуқурлаштириш ва кенгайтириш бўйича 2017-2019 йилларга мўлжалланган қўшма тадбирлар режаси, Парламентлараро ҳамкорлик тўғрисидаги меморандум ва бошқа муҳим ҳужжатлар имзоланди.\nОммавий ахборот воситалари вакиллари билан учрашувда Шавкат Мирзиёев ва Алмазбек Атамбоев музокаралар ўзаро ҳурмат, ишонч ва амалий руҳда ўтганини, эришилган тарихий келишувлар Ўзбекистон Қирғизистон ҳамкорлигини сифат жиҳатдан янги босқичга кўтаришини таъкидладилар.\nЎзбекистон Республикаси Президенти Шавкат Мирзиёевнинг Қирғизистон Республикасига давлат ташрифи якунланди.


Пластик жарроҳлик — Dilkashradio.com\nАссалому алайкум гўзал ва жозибали опа-сингиллар. Биз учун ташқи кўринишимиз ва қоматимиздаги кичик бир муаммо ҳам катта фожеадек туюлади. Кўкрак соҳасидаги камчиликлар эса биринчидан, аёл турмуш ўртоғининг олдида ўзини ноқулай ҳис қилишига, иккинчидан, аёллик бахтидан тўлиқ баҳраманд бўлишига тўсқинлик қилади. Юқоридаги камчиликларнинг ҳаммаси аёлни руҳан эзиб қўяди. Қалбан севимли ва ҳамиша ардоқда эканини ҳис қилган аёл, пластик жарроҳликка эҳтиёж сезмайди. Бироқ барибир кўпгина аёллар замонавий тиббиёта мурожаат қилишни маъқул кўради. Баъзилар кўкракларини катталаштиришни ўйласалар, бошқа аёллар кичрайтириш ҳақида бош қотиришади. Аввало кўкракни каттартиришга тўхталсак.\nКўкракни катталаштириш амалиёти кўпинча туғиб, фарзандларини эмизган ва яна туғиш режаси бўлмаган аёлларга тавсия этилади. Аёл назарида кичрайган кўкрак нуқсон саналади. Ўзига нисбатан баҳоси пасаяди. Кўкрак шакли ва ҳажмини икки усулда: липофиллинг (аёл танасидаги ортиқча ёғ олиниб, ишлов бериб,кўкрак соҳасига қўйилди. Лекин маълум вақт ўтгач, уларнинг сўрилиб кетиш эҳтимоли бор) ва жарроҳлик йўли билан имплантант жойлаштириш усули ёрдамида катталаштириш мумкин. Ҳозирги кунда кўкракни катталаштириш учун фойдаланиладиган силиконли эндопротезлар кўп бора синовдан ўтказилган. Бу имплантант аёлнинг туғишига тўсқинлик қилмайди, лекин ҳомиладорлик ва эмизиш даврида аёлнинг кўкраги катталашиши инобатга олинса, кейинчалик жарроҳлик амалиётини қайта ўтказишга тўғри келади.\nКўкракнинг гавда тузилишига нисбатан катталиги аёл учун ҳам руҳан, ҳам жисмонан ноқулайликларни юзага келтириши мумкин. Биринчидан, кўкраги катта аёллар кўчада ёнидан ўтиб кетаётиб, шунчаки нигоҳ ташлаган бегона кимсадан уялади. Иккинчидан, кўкрак ости қисмида қизариш, яллиғланиш ҳолатлари кузатилади. Камдан кам ҳолларда тер ҳиди ажралиши ҳам кузатилади. Редукцион маммопластика туғишни тўхтатган аёлларда амалга оширилади. Бу амалиётда кўкракнинг анатомик тузилиши бутулай ўзгаради, тери ва кўкра безининг ортиқча тўқималари олиб ташланади. Кўкрагида туғма нуқсони борлар, кўкраклари катта ёки кичик бўлганига ҳам қаноат қилган бўлишарди. Чунки уларда бир тарафлама ёки икки тарафлама кўкракнинг ўсмаслиги, сўрғичнинг йўқлиги, кўкрак шакли ва ўлчамининг икки хиллиги мавжуд.\nБуларни пластик жарроҳлик амалиёти ёрдамида коррекция қилиш мумкин. Баъзилар бу муаммода гормонал воситалар ёрдам беради, деб ўйлашади. Бу билан исталган натижага эришиб бўлмайди. Яна бир нарса, кўкрак бези саратони аниқланган аёлларнинг кўпчилигига касалланган кўкракни олдириб ташлаш тавсия этилади. Радикал мастектомиядан кейин кўкрак шаклини қайта тиклаш имкони бор. Аёлнинг ўз тўқималари, масалан, қорин қисмидан тери, ёғ ва мушакнинг бир қисми олиниб, улардан кўкрак шакли чиқарилади. Яна бир усул бор. Бунда елка ва курак соҳасидаги тўқималар олинади, кўкракка шакл бериш учун силиконли эндопротездан фойдаланилади. Сўрғич шакли терининг ўзидан чиқарилади. Мана шунақа. Аммо бунинг учун сиздан жасорат талаб қилинади.


Урганчдан Қозоғистоннинг Актау шаҳрига мунтазам авиақатнов йўлга қўйилмоқда\nUzbekistan Airways авиаширкати жорий йил 29 майидан Ўзбекистоннинг Урганч шаҳридан Қозоғистоннинг Актау шаҳрига доимий қатновларни амалга ошира бошлайди.\nЎзбекистон Транспорт вазирлиги ахборот хизмати маълумотига кўра, мазкур йўналишдаги қатновлар ҳафтанинг чоршанба ва шанба кунлари амалга оширилади.\nЙўналиш чиптасига бир томонга 1 миллион 99 минг сўмдан, бориш-келиш чиптаси эса 1 миллион 880 минг сўмдан нарх белгиланган.\nХабарномада COVID-19 бўйича йўловчилар учун қандай чекловлар жорий қилингани очиқланган эмас.\nАйни пайтда Uzbekistan Airways авиаширкати томонидан ўтган ҳафтада тарқатилган бошқа бир хабарномада, Қозоғистон Республикасида коронавирус инфекциясининг пайдо бўлиши ва тарқалишини олдини олиш бўйича идоралараро комиссиясининг баённомасига мувофиқ, 2021 йил 12 майидан бошлаб Нур-Султон ва Олмаота аэропортларидаги барча йўловчилар учун ASHYQ лойиҳаси синов режимда амалга жорий этилганини билдирган.\nҚайд этилишича, мазкур лойиҳа доирасида йўловчилар аэропорт терминали биносига саёҳатни давом эттириш учун ASHYQ мобил иловасидаги QR-кодини сканерлаш ва Қозоғистон Республикаси фуқароларининг ИИН-коди бўйича ҳамда чет эл фуқароларининг паспорт рақами орқали ҳолати текширилгандан сўнггина киришга рухсат этилади.\n- “яшил” статус ҳолати - COVID-19 учун салбий ПСР натижа билан;\n- “кўк” статус ҳолати - ПСР натижаси йўқ бўлганда.\n- “сариқ” статус ҳолати – маълумотлар базасида COVID-19 билан касалланган бемор билан алоқа сифатида кўрсатилганда;\n- “қизил” статус ҳолати, COVID-19 учун ижобий натижа, “инфекция юқтирган” статусга эга йўловчилар.\nШу муносабат билан авиаширкат йўловчилардан ASHYQ мобил иловасини олдиндан ўрнатиш ва ўз вақтида рўйхатдан ўтиб, кечиктирмасдан учиб кетиш учун юқоридаги аэропортларга эртароқ етиб келишни сўраган.


Жумладан, мурожаатда шундай дейилади: «Олий таълим муассасаларида сиртқи таълим шаклида таҳсил олувчи талабалар доимий тарзда таълим муассасасида ўқишмайди, стипендия олишмайди. Аммо уларнинг контракт тўловлари кундузги таълим шаклида ўқийдиган талабалар билан бир хил.\nТаклифим, сиртқи таълим шаклида ўқувчи талабаларнинг контракт тўловлари суммасини камайтириш лозим. Шунда талабалар учун таълим олиш янада осонлашади».\nУшбу ташаббус бугунги кунда қанчалик ўринли ва адолатли? Шу борада мулоҳаза юритиб, талабалар, мутахассислар фикрини ўрганиб, таҳлил қилиб, эътиборингизга ҳавола қилишни лозим топдик.\nЮртимизда сўнгги икки йилда абитуриентлар учун таълимнинг турли хил кўринишлари жорий этилди, тўғрироғи қайтадан тикланди. Жумладан, бакалавриат босқичида сиртқи ва кечки таълим тизими очилди. Иккинчи мутахассислик учун яна сиртқи таълим шакли тикланди.\nТўлов-контракт миқдорига келадиган бўлсак, бу борада жиддий ўзгариш — 2018/2019 ўқув йилидан бошлаб республика олий таълим муассасаларида тўлов-контракт нархлари энг кам ойлик иш ҳақига (ЭКИҲ) боғлаб қўйилди. Яъни ЭКИҲ ошган сари тўлов-контракт нархи ҳам ошиб боради.\nТўлов-контракт миқдори таълим йўналишларига қараб 5 тоифага ажратилган. Хуллас, бугунги кунда энг кўп сонли бакалавриат мисолида олиб қарасак, контракт миқдорлари ЭКИҲга нисбатан қуйидагича белгиланган:\n1-тоифа: 45 баробар – 9 млн. 122 минг 850 сўм;\n2-тоифа: 46 баробар – 9 млн. 325 минг 580 сўм;\n3-тоифа: 50 баробар – 10 млн. 136 минг 500 сўм;\n4-тоифа: 55 баробар – 11 млн. 150 минг 150 сўм;\n5-тоифа: 60 баробар – 12 млн. 163 минг 800 сўм.\nТўлов-контракт миқдори бакалавриатнинг кундузги, сиртқи ва кечки таълим шакли учун бир хил қилиб белгиланган. Ҳақиқатдан ажабланарли... Ташаббусчиларнинг жон куйдирганича бор экан. Солиштириб бизда ҳам табиийки «нега...», «нима учун...» деган саволлар пайдо бўлди.\nАслида тўлов-контракт миқдори ёки сметаси қандай яртилади. Айтайлик бакалавриатда нима учун ЭКИҲнинг энг кам миқдори 45 баробар, энг юқориси 60 баробар қилиб белгиланган? Икки тоифа ҳам бир хил — 4 йил ўқийди-ку? Ёки гуманитар/аниқ фанлар учун кам ҳаражат, иқтисод ва ҳуқуқшунослар тайёрлаш учун кўпроқ маблағ сарф қилинадими? Бакалавр сиртқи ЭКИҲнинг 45 баробари бўла туриб, иккинчи мутахассислик 25 баробар белгиланишини қандай изоҳлаш мумкин? Иккаласи деярли бир хил тизим эмасми?\nЁдингизда бўлса, 2018-2019 ўқув йили бошланиши олдидан контракт пули нархлари ошганида, Олий таълим вазирлиги бу ҳолатга вазирлик веб сайтида баёнот берганди. Унда айтилишича, ҳозирда (2018 йилда, таҳр.) Ўзбекистонда бир талабани ўқитишнинг ўртача харажати 10,5 миллион сўм, шундан 45-80 фоизи (5,6 -7,5 миллион сўм) талабанинг ўзига стипендия сифатида қайтариб берилади...\nВазирликнинг изоҳидан кўриниб турибдики, тўлов пулининг 20-65 фоизи стипендиядан ташқари бўлган харажатлар ташкил этади. Буларга — дарс соатлари учун ўқитувчиларга иш ҳақи, моддий-техника базаси, коммунал тўловлар, ўқув қўлланмалари, солиқлар ҳамда бошқа харажатлар ташкил қилади.\nДемак, бундан кўриниб турибдики, сиртқи ва кечки таълим тизими талабаларининг биргина стипендия олмаслиги эътиборга олинса ҳам уларнинг тўлов-контракт миқдорини мос равишда 20 дан 65 фоизгача қисқартириш мумкин экан.\nДепутатлар нима дейди?\nОлий таълим муассасаларида тўлов-контракт нархларини пасайтириш борасида аввал ҳам турли таклифлар бўлган. Шу жумладан, депутатлар томонидан ҳам.\nЖумладан, ўтган йили Олий Мажлис Қонунчилик палатаси депутатлари Абдурашид Абдуқодиров ва Расул Кушербаев олий таълим муассасаларида ўқиш учун контракт тўлови миқдорини пасайтириш бўйича таклифлар билан чиқиш қилгани ОАВда маълум қилинган эди. Бунда депутатлар Ўзбекистонда табақалаштирилган тўлов-контракт жорий этишни таклиф қилишди, яъни баланд балл билан кирганлар камроқ, паст балл билан кирганлар кўпроқ контракт тўлайди. Аммо, бу таклифлар ҳали ҳам кучдами ёки рад этилдими, буниси ҳозирча номаълум.\nМазкур таклиф жамоатчилик эътиборига ҳавола қилингандан сўнг, «Mening fikrim» порталида, қолаверса ижтимоий тармоқларда ушбу мавзу атрофида жуда кўп ва хўб муҳокамалар бўлди, ҳозир ҳам давом этмоқда. Уларнинг айримларини қисқартириш билан бердик.\n«Сиртқи таълим ўқиш муддати махсус сиртқидан икки йилга кўп (мос равишда 5 ва 3 йил). Бироқ тўлов-контрактларидаги фарқ эса 3 баробарга қиммат (мос равишда 45/15 ЭКИҲ).\nБакалавр йўналишида сиртқи таълимда 5 йил, кундузги таълимда 4 йил таҳсил олинади, аммо тўлов-контракт миқдори бир хил. Кундузги талабалар ҳар ой стипендия олиб, тўлаган пулининг маълум қисми ўзларига қайтади. Нима учун сиртқилар йилда икки марталик таълим даври учун стипендия олмаслиги керак?\nФикримча, мутасаддилар ўқиш пулини белгилашда сиртдан ўқийдиган талабаларни иш билан банд бўлганлар тоифасига киритган бўлиши мумкин. Аммо... айтайлик педагогика йўналиши бўйича сиртқи таълимда таҳсил олаётганларга мактабларда дарс бериш ҳуқуқи мавжуд эмас, шу сабабли улар ишга жойлаша олмайди. Бу чекловни ҳам олиб ташлаш керак...»\n«2018 йил сиртқи бўлимга ўқишга кирдим. Курсдошларим аксарияти мен каби оилали ва албатта маълумоти ўрта махсус бўлгани учун оддий ишчи бўлиб ишлашади. Агар таққосланса, ойлик маошимиз билан ўқув пули миқдори мутаносиб эмас. Қолаверса, йилига 2 ой ўқисак. Мисол учун, Россия федерациясида сиртқи бўлимлар контракт суммаси бизникидан ҳатто 30 фоиз арзон, иш ҳақи эса бизникидан анча юқори. Шу асосларни ҳам инобатга олиш лозим...»\n«Кўп йиллар таълимнинг сиртқи шакли ёпилгани учун кўпчилик ёши катталарда олий таълим олиш имконияти бўлмади. Олий таълим — бу фақат бир энлик қоғоз эмас, келажак орзулар учун эшиклар очилишидир, ўзини кўрсатиш, мансаб, яхши ойлик ҳамдир. Улар ҳам ўқишга ҳақли. Энди бу хатони тўғрилаш вақти келди. Ёши катталарга олий таълим олиш учун имконият яратиш учун маълум бир вақт, масалан, 10 йил тўловларда имтиёзлар бериш керак...»\n«ОТМларда масофавий таълимни йўлга қўйиб, уни яна арзонроқ қилинса ўз-ўзидан таълим муассасалари моддий базаси янада кучаяди. Сиртқи ва масофавий таълимга эҳтиёж катта ва бу дастурлар чет элларда ҳам кенг қўлланилади...»\n«Менга жуда қизиқ: нима учун иккинчи мутахассислик сиртқи бўлимга 2017 йил ўқишга кирганлар ЭКИҲ 31 баробарида, 2018 йилда кирганлар учун эса 61 баробар қилиб белгиланган?..»\n«Cиртқига ўқишга кирган талабанинг асосий мақсади олий маълумотли дипломга эга бўлиш. Талаба оддий ишчи, мутахассис, борингки бўлим бошлиғи бўлсин, лекин ойлик маоши амалдаги контракт миқдорини тўлашга, ўз оилавий эхтиёжларини қондиришга мутаносиб эмас, деб ўйлайман. Ҳар бир оилада эр-хотин ишлайди, деб ҳам бўлмайди. Талабанинг ўртача олганда 1 млн. 200 минг сўмлик ойлиги, йиллик 14 млн. 400 минг сўм бўлади. Бундан 9 млн. 600 минг сўмини контрактга сарфласа, бир йилга 4 млн. 800 сўм ёки ойига 400 минг сўм етмайди-ку...»\nКўриниб турибдики, фикрлар турли-туман. Улар билан танишар эканмиз, кўпчилик ташаббусни қўллаб-қувватлаётганига гувоҳ бўлдик. Зеро, муаммо шу каби баҳс-мунозараларда ечилади. Шу баҳона сиртқи ва кундузги таълим тизимидаги қатор муаммолар ҳам тилга олинган.\nИмкон бор, аммо..\nОТМларда тўлов-контракт тизимини халқчил қилиш борасида қатор таҳлиллар олиб борган ҳуқуқшунос ва блогер Хушнудбек Худойбердиев «Стипендияни бекор қилиб контракт нархларини арзонлаштириш керакми?» мақоласида бу борада ўзининг бир неча таклифларини берган. Жумладан, у талабаларнинг турли қатламини эътиборга олиб, контракт пулини бўлиб-бўлиб тўлаш тизимини таклиф қилган:\nТалабанинг контракт пулини ота-оналар ойлик иш ҳақидан ўтказишини яхши биламиз. Бунда солиқ имтиёзи ҳам мавжуд. Аммо биздаги контракт тўлаш тартиби шундайки, семестрнинг бошида жами сумманинг камида ярмини бирданига тўлашингиз шарт. Бу ойлик иш ҳақидан тўловчи ота-оналар учун қийинчилик туғдиради. Сабаби ҳамма корхона ва ташкилотлар ҳам ходимларига аванс тариқасида ойлигини олдиндан беришга рози бўлмайди. Ойига ўртача 1 млн. сўм иш ҳақи оладиган ходим фарзандининг 9 млн. сўмлик контрактини бирданига тўлай олмаслиги, лекин ҳар ойда бўлиб-бўлиб иш ҳақидан бемалол ўтказиши мумкин.\nШу сабабли контрактга иш ҳақидан ўтказмоқчи бўлганларга бўлиб-бўлиб тўлаш имкониятини бериш керак. Бунда ОТМ, ташкилот ва ходим ўртасида уч томонлама шартнома тузиш кифоя.\nҚўшнида нима гаплар?\nХорижда олий таълим учун тўлов-контракт миқдори қанча?\nЁн қўшнимиз Қозоғистон ОТМларидаги нархларни ўргандик. Tengrinews.kz рейтингига кўра, 2017 йилда Қозоқ халқаро алоқалар ва чет тиллари университетида йиллик таълим ўртача 450 минг (1186 $) тенгени, жумладан журналистика мутахассислиги 400 минг (1054$ ) тенгени ташкил этган. Бу кўрсаткич Қозоқ хотин-қизлар педагогика университетида — 440 минг (1159 $), Қозоқ аграр-техника университетида эса 370 минг (975 $) тенгега тенг.\nOrken-media.kz нашри маълумотига кўра, 2018 йилда мамлакат ОТМларида тўлов-контракт суммалари пасайган. Жумладан Кўкшетау таълим муассасаларида — 200 минг (527 $), Актобеда — 300 минг (790 $), Карагандеда — 400 минг (1054 $) тенгени ташкил этади. Пойтахт ОТМларида эса нарх 350 минг тенгедан бошланади.\nКўриниб турибдики, Қозоғистонда олий таълим учун тўлов-контракт миқдори бизникидан унчалик катта фарқ қилмайди. Аммо унинг соясида муҳим савол туради. Даромадимиз-чи?\nАслида янада қиммат бўлиши керакми?\nАслида сифатли олий таълим учун бугунги контракт нархлари арзонми ёки қиммат?\nБу борада баҳс тугамайди. Кўпчилик ўртача тўлов-контракт миқдоридан ўртача стипендия миқдорини айириб ташлаб, қолган суммани хусусий ўқув марказларидаги битта фанга ўртача тўлов миқдори билан солиштиради.\nБиз бу фикрга қўшилмадик. Таълим — бу давлатнинг стратегик сиёсати. Ривожланаётган давлат борки фуқароларининг олий маълумотли бўлишидан манфаатдор. Қолаверса, энг асосий омил ҳар бир давлатда таълим нархи аҳолисининг ўртача даромадидан келиб чиқиб белгиланиши зарур.\n«Mening fikrim» жамоавий мурожаатлар порталидаги таклифга қайтсак. Бугунгача ушбу таклиф 3607 та овоз тўплаган. Унинг амалиётга жорий этилиши учун эса ўн минг овоз йиғилиши керак.\n🕔11:49, 20.03.2020 ✔280\n🕔11:47, 20.03.2020 ✔223\n🕔11:45, 20.03.2020 ✔308\n✔ 280 🕔 11:49, 20.03.2020\n✔ 223 🕔 11:47, 20.03.2020\n✔ 308 🕔 11:45, 20.03.2020\n✔ 189 🕔 11:34, 20.03.2020\n✔ 300 🕔 10:40, 13.03.2020


Ўзбекистон ва Туркия ўзаро имтиёзли савдо тўғрисида келишув имзолайди\n05 Àïðåëü 2018 20:13 1871\nЎзбекистон ташқи савдо вазирлигида Ўзбекистон иқтисодиёт вазирлиги ва Туркия божхона ва тижорат вазирлиги вакиллари иштирокида Ўзбекистон ва Туркия ўртасида ўзаро имтиёзли (преференциал) савдо тўғрисида келишув лойиҳаси муҳокама қилинди. Бу ҳақда вазирлик Ўзбекистон ташқи савдо вазирлиги ахборот хизмати хабар берди.\nЎзбекистон томондан музокараларда Ташқи савдо вазирлиги, Ташқи ишлар вазирлиги, Адлия вазирлиги, Иқтисодиёт вазирлиги, Давлат Божхона қўмитаси, «Ўзстандарт» агентлиги ҳамда «Ўзбекэкспертиза» АЖ экспертлари иштирок этди.\nМузокаралар давомида ўзаро имтиёзли савдо тўғрисида келишув матни, шунингдек унга илова қилинадиган ҳамда икки мамлакат ўртасидаги савдо муносабатлари доирасида имтиёзлар бериладиган товарлар турлари муҳокама қилинди.\nТомонлар, келишув доирасида ўзаро манфаатли шарт-шароитларни таъминлаш мақсадида музокараларни экспертлар даражасида давом эттиришга келишилди.\nЎзбекистон ва Туркия ўртасида савдо муносабатлари сўнгги даврда жадал ривож топаётганини кўряпмиз. Ўтган ойда Савдо-саноат палатасининг мажлислар залида «Ўзбекистон-Туркия савдо-иқтисодий ва инвестицион ҳамкорлиги ривожланиш истиқболлари» Пресс-брифинг бўлиб ўтганди.\nУнда «Туркия-Ўзбекистон» парламентлараро ҳамдўстлик гуруҳи раиси Х.Йилдиз бошчилигида Турк Республикасининг Буюк Миллий Мажлис делегатлари ҳамда Туркия давлатининг Ўзбекистондаги Фавқулодда ва Муҳтор элчиси Аҳмед Башар Шен иштирок этишди.\n«Ўзбекистон Республикаси Президенти Шавкат Мирзиёевнинг Ўзбекистонга визасиз кириш борасидаги Қарори натижасида катта қулайликлар яратилди. Энди биз ҳеч қандай тўсиқларсиз зиёратгоҳларни, қадамжоларни ўзлари кўришимиз мумкин. Парламент аъзоси сифатида шуни айтишим мумкинки, иккитомонлама алоқаларни ривожлантиришга доим тайёрмиз. Мамлакатларимиз ўртасидаги парламентлараро ҳамкорлик дастурларини ишлаб чиқишимиз ва келгусидаги режаларимизни белгилаб олиш устида иш олиб бормоқдамиз. Ўз номимдан ва ҳайъатимиз номидан ўзбекона меҳмондорчилик ва илиқ кутиб олганингиз учун катта ташаккур изҳор этамиз», – дейди «Туркия-Ўзбекистон» парламентлараро ҳамдўстлик гуруҳи раиси Ҳайдар Али Йилдиз.\nШунингдек, пресс-брифингда мамлакатлараро ҳамкорликни барча соҳада ривожлантириш мавзуси ҳам муҳокама этилди.\n«Мамлакатларимиз ўртасида тарихий шартномалар имзоланмоқда, масалан 16-мартдан Истанбул-Самарқанд доимий рейслар йўлга қўйилади. Бу йўналишда самолётлар қатнови аввал ҳафтасига 2 марта ва кейинчалик 4 мартага оширилади. Шунингдек, Истанбул ва Тошкент ўртасидаги рейслар сони ҳафтасига 7 мартадан 14 мартага оширилиши режалаштирилган. Ўйлайманки, Бухоро ва Хива шаҳарларига ҳам тўғридан-тўғри, Қарши, Навоий, Фарғона шаҳарларига ҳам чартер рейсларини йўлга қўйиш ва лоw-cостерларни жалб қилиш мақсадга мувофиқдир. Айни вақтда Анқара, Измир ва бошқа шаҳарлардан Тошкент шаҳрига қатновчи рейсларни қўйиш бўйича музокаралар олиб бормоқдамиз.» – таъкидлагандиТуркия давлатининг Ўзбекистондаги Фавқулодда ва Муҳтор элчиси Аҳмед Башар Шен\n«Рейслар сонини ошириш орқали Ўзбекистонга келувчи нафақат туристлар сони, балки инвестор ва бизнесменлар сони ҳам ошади. Бу эса икки мамлакат ўртасидаги иқтисодий, савдо алоқаларининг ривожланишига кўмаклашади» – дея қўшимча қилди Ҳайдар Али Йилдиз.


Путин, Назарбоев ва Эрдўған Мирзиёевни табриклади\n08:20 / 31.08.2017\nМамлакатимиз мустақиллигининг 26 йиллиги муносабати билан Ўзбекистон Республикаси Президенти Шавкат Мирзиёев номига хорижий давлатлар ва ҳукуматлар, нуфузли халқаро ташкилотлар раҳбарларидан самимий қутловлар келмоқда. Уларда давлат раҳбарига бахт-саодат, омонлик ва муваффақиятлар, Ўзбекистон халқига тинчлик-осойишталик, равнақ ҳамда фаровонлик тилаб, чин дилдан эзгу истаклар изҳор этилган. Бу ҳақда ЎзА хабар берди.\nХусусан, Россия Федерацияси Президенти Владимир Путиннинг мактубида шундай дейилади:\nРоссия Федерацияси Президенти”\nҚозоғистон Республикаси Президенти Нурсултон Назарбоев ўз қутловида шундай фикрларни билдирди:\nҚозоғистон Республикаси Президенти”.\nШунингдек, Туркия Республикаси Президенти Ражаб Тоййиб Эрдўғаннинг мактубида шундай дейилади:\nТуркия Республикаси Президенти”.\nБундан ташқари, қуйидагилар ўз табрикларини йўллаган:\nМустақиллик байрами қутлов Шавкат Мирзиёев


«RoboCUP» мусобақаси ғолиблари Хитой оромгоҳига йўлланма олди\n«RoboCUP» мусобақаси ғолиблари Хитой оромгоҳига йўлланма...\n12.06.2019 09:23 0 1079\nЎзбекистон Республикаси Инновацион ривожланиш вазирлиги, Ўзбекистон Республикаси Истеъдодли ёшларни қўллаб-қувватлаш Улуғбек жамғармаси ҳамда Ўзбекистон Ёшлар иттифоқи билан ҳамкорликда юртимиздаги иқтидорли ёш робототехниклар ўртасида ўтказилган «RoboCUP» телевизион мусобақаси ўз якунига етди. Бу ҳақда Инновацион ривожланиш вазирлиги матбуот хизмати хабар берди.\nЖорий йилнинг 11 июнь куни «Mening Yurtim» телеканалида «RoboCUP» мусобақасининг финал кўрсатуви намойиш этилди. «RoboCUP» мусобақаси Робо-сумо ҳамда Робо-футбол йўналишдан иборат бўлиб, 2 ёш тоифаси, яъни 16 ёшгача бўлган болалар ҳамда 16 ёшдан 22 ёшгача бўлган ўсмирлар ўртасида ўтказилди.\nДастлаб 5–20 март оралиғида Инновацион ривожланиш вазирлигининг сайтида аризалар онлайн тарзда қабул қилиб олинди. Ўн кишидан иборат махсус комиссия томонидан Робо-футбол йўналиши ўйича 16 та жамоа ва Робо-сумо йўналиши бўйича 12 та жамоа танлаб танлаб олинди.\nРобо-сумо йўналишида икки нафар иштирокчидан иборат ҳар бир жамоа Ардуино платформаси асосида роботлар яратдилар ва роботлар марду майдонда ўз кучларини синадилар. Икки ой давом этган телевизион мусобақанинг финалига чиққан Жавоҳир Раҳимов ва Иброҳим Султонов ғалаба қозониб, Хитойнинг Аsian Science Camp оромгоҳига йўлланмани қўлга киритдилар.\nРобо футбол йўналишдаги мусобақа Lego конструкторлари ёрдамида ясалган роботлар ўртасида бўлиб ўтди. Бу йўналишда «Just robotics» жамоаси ғолиб деб топилди. Жамоа аъзолари Ҳабибуллоҳ Акромжонов ва Асрорхўжа Ғанихўжаевлар Турин политехника университетига киришда имтиҳонларида қўшимча 30 фоиз имтиёзга эга бўлиш имкониятига эга бўлдилар. Ғолиб жамоа аъзолари мазкур имтиёздан исталган пайт фойдаланишлари мумкин.\nБундан ташқари икки йўналиш бўйича ҳам биринчи, иккинчи ва учинчи ўринлар соҳибларига махсус дипломлар ва эсдалик совғалари топширилди.\nХитой Инновация мусобақа\nЖамият Кеча, 20:42\nСпорт 24/01, 23:19\nРасман! Бокс бўйича лицензион мусобақага янги мезбон эълон қилинди


Шоҳжаҳон Эргашевдан интевью: Бугунги ғалаба барчамизники!\n– Раҳмат! Бу ғалаба барчамизники! Жанг ҳақида гапирадиган бўлсам, ҳаммаси ўйлаганимдек бўлди. Сони жуда қизиққон бўлишига қарамасдан тезкор жанг услубига қарши баҳслашиши қийин. Мен уни ҳар бир ҳаракатини билар эдим, шу сабабли ҳам ғалаба қозондим.\n– Вазн ўлчаш маросимида ўртангизда зиддият келиб чиқди. У сизга нималар деди?\n– Тўғри бироз баҳсли вазият бўлди. Лекин профессионал спортда бу каби зиддиятлар бўлиб туради. У кўп мақтанди, ютаман, сен учун охирги жанг шу каби ҳар хил гапларни айтди. Мен унинг гапларига эътибор ҳам берганим йўқ. Мен ғалабани қўлга киритишимга ва уни нокаутга учратишимга ишонар эдим. Исботини бутун дунё кўрди. Асл ўзбек фарзандлари доимо ўз кучига ишонган ва мард бўлади. Бу спорт, шу сабабли ҳам мен барча рақибларимга ҳурмат билан қарайман.\n– Фаолиятимни тезкор ёритиб бораётганингиз учун сизларга ҳам раҳмат. Ғалабам юқорида айтганимдек, бутун Ўзбекистонимизники. Халқимиз ва яқинларимнинг ишончини оқлаганимдан хурсандман.


Байрамали Юсупов иши Страсбургда ҳам кўрилади\nБасира Ўзбекистонлик Байрамали Юсуповнинг (суратда) уни ўз юртига экстрадиция қилиш тўғрисида Россия Бош прокуратураси чиқарган қарор юзасидан ёзган шикоят аризаси 18 апрель куни Тюмень вилояти судида кўриб чиқилади.\n“Б.Юсупов Бош прокуратурадан олган билдирувнома Страсбург судига жўнатилди. Шунингдек, Байрамали Юсуповнинг шикоят аризалари ҳам талаб этилган эди. Ҳозирда бу ҳужжатларнинг барчаси жўнатилган”, - деди Е.Рябинина (суратда).\nБ.Юсупов Ўзбекистон ҳукумати талаби билан Россия хавфсизлик кучлари томонидан ҳибсга олинган бўлиб, 7 ойдан буён Тюмень тергов изоляторида сақланмоқда. Б.Юсупов ўзига қочқинлик мақоми беришни рад этгани учун Тюмень миграция хизматини судга берган, туман ва вилоят судларида бу иш унинг фойдасига ҳал бўлмаганди.


Манба: Чеченистондаги ҳужум ИШИД аъзолари томонидан амалга оширилган\n15:38 / 18.12.2016\n2016 йилнинг 17 декабрь куни Чеченистон пойтахтида полиция ходимлари билан отишма келтириб чиқарган босқинчилар ИШИД террорчилик гуруҳи аъзолари бўлиб чиқди. Бу ҳақда ТАСС хабар бермоқда.\nҲуқуқни муҳофаза қилиш органи вакилининг сўзларига кўра, йўл патрул хизмати полкига ҳужум қилган тўрт нафар жангари йўқ қилинган. Яна икки нафар жангари оғир яралангани туфайли шифохонага ётқизилган. Уч нафар жиноятчи эса воқеа жойидан яширинган.\n«Қидирилаётган босқинчиларнинг ёши 18дан 20 ёшгача. Бизнинг маълумотларга кўра, улар ИШИД аъзолари. Жиноятчилар қуролланган бўлиши мумкин», — деб маълум қилган ҳуқуқни муҳофаза қилиш органи ходимлари.\nИШИД Чеченистон босқинчилик


ИнтерФУТБОЛ :: Даврон Чориев: Мендезнинг ўрни билиняпти\nДаврон Чориев: Мендезнинг ўрни билиняпти\nФутзал бўйича Ўзбекистон миллий терма жамоаси 24-31 август кунлари Россиянинг Екатеринбург шаҳрида бир ҳафталик ўқув-машғулот йиғинини ўтказиб қайтди.\nБаҳодир Аҳмедов шогирдлари Россия клублари билан ўртоқлик учрашувларида куч синашишди. Бу баҳслар 16-26 сентябрь кунлари Туркманистон пойтахти Ашхободда бўлиб ўтадиган Осиё ўйинлари ҳамда футзал бўйича 2018 йилги қитъа чемпионати саралашига тайёргарлик вазифасини ўтаб берди.\nТерма жамоамиз Екатеринбургда Россия чемпионатида кучли учликда бораётган «Виз-Синара» клубига қарши иккита ўйинда майдонга тушди.\nМезбонлар илк учрашувда 5:2, иккинчисида эса 7:0 ҳисобида зафар қучишди. Биз йиғин якунида термамиз етакчиларидан бири Даврон Чориевдан интервью олдик.\n- Даврон, Россия йиғини қандай ўтди? Ўртоқлик учрашувларидан мураббийлар ва шахсан ўзингизнинг кўнглингиз тўлдими?\n- Ҳаммаси ажойиб ўтди, дейиш мумкин. Назорат баҳсларидаги рақибимиз Россиянинг кучли учта жамоасидан бири ҳисобланади. Таркибида мамлакат термаси аъзолари бор.\nОлдимизга қўйилган асосий вазифа бу ўйинлар орқали тажриба ошириш, ҳозирги имкониятларимизни синаб кўришдан иборат эди. Қайсидир маънода бунга эришдик, деб ўйлайман.\n- Иккала учрашувда ҳам йирик ҳисобда ютқаздинглар. Мағлубият сабабларини таҳлил қилдингларми?\n- Эски камчилик - ўйин давомида юзага келтирган хавфли вазиятларни голга айлантира олмаслик панд бермоқда. Бу бизга Колумбиядаги жаҳон чемпионатида ҳам халақит қилганди.\nҚолаверса, ҳимоядаги хатолар мағлубиятимизга сабаб бўлди. Шунингдек, жисмоний ҳолатимизда муаммолар борлиги кўзга ташланиб қолди. Айниқса, иккинчи бўлимда толиқиш сезилди ва бунинг оқибатида ҳужумларни якунлашда оқсадик.\n- Россия клуби таркибида легионерлар бормиди?\n- Мана шу икки ўйиндан келиб чиқиб, Россия футзалига қандай таъриф берасиз? Биздан қайси жиҳатларда устунликка эришишди?\n- Ушбу мамлакат термасининг қандай кучга эканлигини ҳамма билади. Бу жамоага ортиқча таъриф бериш шарт бўлмаса керак. Жаҳон рейтингида ҳамиша юқори ўринларда юради. Улар жаҳон ва Европа чемпионатларида мунтазам равишда иштирок этиб келишяпти.\nЭнг муҳими, футзал бўйича Россия чемпионатидаги барча ўйинларнинг тоза вақти 50 дақиқадан иборат. Яъни жамоалар 25 дақиқадан иборат икки бўлим мобайнида майдонда ҳаракат қилишади. Бу ўз ўрнида футзалчиларнинг жисмоний ҳолати янада яхшиланишига олиб келади.\nБошқа давлатларда, хусусан, Ўзбекистонда 20 дақиқадан иборат икки бўлимли тизимга амал қилинади. Балки бизда ҳам шундай йўлдан борилса, мақсадга мувофиқ бўлармиди.\nИшончим комил, бу ўзгариш тезда ўзининг ижобий натижасини беради. Зеро, ўйинларни таҳлил қилиш асносида айнан жисмоний томондан рақибларга ютқазаётганимиз кўзга ташланяпти.\n- Терма жамоамиз таркибидаги ёш футзалчилар қандай таассурот қолдиришди?\n- Менимча, ёмон ўйнашмади. Халқаро тажрибанинг йўқлигини инобатга олмаса, илк таассурот ижобий. Улар ўз устиларида ишлашда давом этишса, албатта, юқори натижаларга эришишади.\n- Куни кеча Ашхободда ўтадиган Осиё ўйинларига қуръа ташланди. Гуруҳимиз ҳақида қандай фикрдасиз?\n- Ҳисоб бўйича бешинчи Осиё ўйинларининг футзал мусобақасида иштирок этамиз. Қуръа натижасига кўра, «B» гуруҳида Хитой, Афғонистон, БАА ва Мальдив термаларига қарши тўп сурадиган бўлдик.\nТурнирда 18та жамоа 4та гуруҳга бўлинган ҳолда баҳсларга киришади. Иккита гуруҳда бештадан, қолганида тўрттадан жамоа ўрин олган. Бизнинг квартетда 1|4 финалга бериладиган иккита йўлланма учун 5та жамоа курашади. Олдимизда турган биринчи вазифа - гуруҳ босқичини муваффақиятли якунлаб, чорак финал йўлланмасини қўлга киритиш.\nКейин эса чемпионлик учун курашамиз. Асосий рақибларимиз Хитой ва БАА бўлса керак. Лекин охирги қитъа чемпионатида афғонистонликлар ҳам қандай кучга эга эканликларини кўрсатиб қўйишди.\n- Хосе Мария Мендез кетганидан кейин нималар ўзгарди? Унинг ўрни билиняптими?\n- Албатта, сезиляпти, лекин ҳаёт давом этади. Термамизнинг ҳозирги услуби Мендез жорий қилган тактик схема асосида давом эттириляпти. Мураббийимиз Баҳодир Аҳмедов бир неча йил давомида испаниялик мутахассиснинг ёнида ишлаб, катта тажриба тўплади.\nЎйлайманки, Ашхободдаги Осиё ўйинларида ижобий натижа қайд эта оламиз. Қолаверса, қитъа чемпионати саралаш баҳслари ҳам бор. Аввалги мусобақада йўл қўйилган хато ва камчиликларимизни жуда яхши биламиз. Бундан тўғри хулосаларни чиқариб, ишлашда давом этамиз.\nТаъкидлаш жоизки, ҳозир термада авлодлар алмашинуви даври. Ке-йинги мундиалга саралаш вазифасини ўтовчи Осиё чемпионатида жамоамизнинг анчагина ёшартирилган таркиби қатнашади. Шуни инобатга олиб, мураббийларимиз таркибга ёш футзалчиларни ҳам жалб этишяпти.\nАлбатта, режа тўлиқ амалга ошиши учун озгина вақт керак. Умид қиламанки, мазкур жараён халқаро майдондаги натижаларимизга салбий таъсир ўтказмайди.


17:25 / 02.01.2018\nПорахўрликка қарши қандай курашиш лозим? Агар бу ишни уддалаш саволга жавоб беришдан кўра қийин эканига ишонсангиз, қуйида руминиялик оддий прокурор аёлнинг фаолиятига назар ташланг. Ахир, Лаура Кьовеши уни прокурорликка тайинлаган Мирча Бэсескуга нисбатан жиноий иши қўзғатиб, мамлакат президенти Траян Бэсескунинг акаси бўлган бу амалдорни порахўрликда айбдор, деб топган.\nTransparency International ташкилоти эълон қилган маълумотга кўра, 2016 йилги коррупциядан холи мамлакатлар рўйхатида Руминия 57-ўринда қайд этилган. Ўзбекистон эса Қозоғистон, Қирғизистон, Тожикистон ҳамда Туркманистондан кейин, 156-ўринда кўрсатилган. Демак, коррупциянинг муаммоси Руминиядан кўра, Ўзбекистон жамиятида жуда оғир эди.\nЛаура Кодруца Кьовеши Руминия тарихидаги энг ёш ва узоқ муддат прокурорлик лавозимида ишлаб қолган ягона кадр ҳисобланади. 2013 йил Руминия ҳукумати Европа Иттифоқи босими билан мамлакатда коррупцияга қарши курашувчи Директоратни ташкил этишга мажбур бўлганди. Ўша пайтда ҳеч ким Кьовешидан бунчалик самарадорликни кутмагани тайин. Негаки, у амалда бўлган бош вазирнинг коррупцияга оид жиноятини фош этади.\nThe Guardian нашрига интервью берган прокурор хоним 5 нафар парламент аъзоси, 2 нафар (айни пайтда собиқ) вазир ҳамда собиқ бош вазирга нисбатан иш очгани ҳақида гапириб ўтган. Рақамлар шундан далолат берадики, Лаура Кьовеши қисқа муддатли фаолияти давомида 3 нафар вазир, 6 нафар сенатор, 11 нафар депутат, 47 нафар шаҳар мэри, 21та йирик компания раҳбарларини порахўрлик, давлат мулкини ноқонуний ўзлаштиргани учун суд олдида жавоб беришга мажбур қилди.\nКоррупцияга қарши курашиш Директорати тарқатган расмий хабарга кўра, ўтган 3,5 йил ичида 1,4 минг кишининг коррупцияга алоқадорлиги аниқланган. Улардан 100 нафарга яқини суд ва прокуратура тизимида ишлаган собиқ амалдорлар бўлиб, айбланганларнинг 20 фоизи ҳақиқий жазога тортилган.\nҲокимият тепасида турган элитага прокурор хонимнинг фаолияти ёқмади. Оқибатда, парламент 48 минг АҚШ долларидан кам миқдордаги порахўрлик ишига аралашиб қолган амалдорни жиноий жавобгарликдан озод этиш тўғрисидаги қонун лойиҳасини ишлаб чиқди. 2017 йил февраль ойида эса Бухарест марказига тўпланган 250 мингдан ортиқ кишилар Кьовеши фаолиятини қўллаб-қувватлаб, йирик намойишларни бошлаб юборди. Натижада қонун бекор қилинди. Шу билан руминияликлар коррупциядан қутулишга ҳаракат қилмоқда, аввало амалдорларнинг ушбу вазиятдаги иштироки катта мунозарага сабаб бўлади.\nЎзбекистонда вазият қандай?\n2017 йил 4 январдан кучга кирган Ўзбекистон Республикасининг «Коррупцияга қарши курашиш тўғрисида»ги қонуни коррупцияга қарши курашиш бўйича йил давомида қилинган энг катта амалий қадам бўлди. Бир ой ўтиб, яъни 2 февралда Президент «Коррупцияга қарши курашиш тўғрисида»ги Ўзбекистон Республикаси қонунининг қоидаларини амалга ошириш чора-тадбирлари тўғрисида»ги қарорни имзолади.\nИчки ишлар вазирлиги Маданият саройида 9 декабрь – Халқаро коррупцияга қарши кураш куни муносабати билан ўтказилган давра суҳбатида маълум қилинишича, ўтган бир йилда 1 минг 300 дан зиёд коррупция ва иқтисодиёт асосларига қарши содир этилган жиноятлар аниқланган. Табиийки, коррупцияга оид жиноятлар қанча, унинг даражаси ва кимлар томонидан содир этилганига ойдинлик киритилмаган. Келтирилган рақамлар эса порахўрликдан ташқари, товламачилик, фирибгарлик, валюта қоидасини бузиш, қалбаки пул ясаш, талон-тарожлик ҳамда бошқа турдаги ҳолатларни ҳам ўз ичига олади. Ваҳоланки, айни пайтда Руминияда 120 нафар прокурор ёрдамчилари 6000та коррупцияга алоқадор бўлиши назарда тутилган иш устида иш олиб бормоқда.\nДемак, бизга Лаура Кьовеши каби якка шахс ёки ишини сидқидилдан бажарадиган қаҳрамонлар зарур. Бу вазиятга бефарқ бўлмаслик учун коррупцияга қарши курашда барча огоҳ бўлиши, ҳеч бўлмаганда алоҳида порахўрликни тугатиш талаб этилади.\nРуминия порахўрлик Лаура Кьовеши


УНИВЕРСИАДА – 2019 - Ўзбекистон овози газетаси\nХабарингиз бор, Италиянинг Неаполь шаҳрида Бутунжаҳон талабалари ўртасида ёзги Универсиада ўйинлари ўтказилмоқда. Унда иштирок этаётган спортчиларимиз мусобақанинг учинчи кунига келиб тўртта медалга сазовор бўлди.\nНуфузли мусобақанинг дастлабки кунида дзюдочимиз Муҳаммадкарим Хуррамов (+90 кг.) шоҳсупага кўтарилган ҳолда терма жамоамизга биринчи медалини тақдим этганди. Кейинги медаль яна бир дзюдочимиз Ҳикматуллоҳ Тўраев (-73 кг.) томонидан қўлга киритилди. Кечаги баҳсларда эса бир эмас, икки вакилимиз ҳам кучли учликдан жой олган ҳолда терма жамоамизнинг бронза медаллари сонини тўрттага етказди.\n52 кг. вазн тоифасида баҳс олиб борган ўсмирлар ўртасида жаҳон чемпиони, катталар ўртасида Осиё чемпиони Диёра Келдиёрова бразилиялик Ясмим Лима, португалиялик Йоана Диого ва мўғулистонлик Буянхишиг Пуревсуренни мағлубиятга учратди. Бронза медаль учун курашда эса германиялик Анника Вурфелни мағлубиятга учратди.\nМутлоқ вазн тоифасида гиламга чиққан Давлат Бобонов аввалига германиялик Бенжамин Боуизгарн ва польшалик Олекси Лисенколарни мағлуб этди. Учинчи ўрин учун кечган беллашувда эса озарбайжонлик машҳур дзюдочи Рустам Коцоевни мағлуб этишнинг уддасидан чиқди ва Ўзбекистон спорт делегациясига тўртинчи медални тақдим этди.


19:50 / 26.04.2017\n26 апрель куни Тошкент шаҳридаги “Radission Blu” меҳмонхонасида Халқаро интеллектуал мулк куни ва “YANGI INTELLEKT-2017” – энг яхши интеллектуал мулк объекти учун танловга бағишланган матбуот анжумани бўлиб ўтди.\n26 апрель куни бутун дунёда Ҳалқаро интеллектуал мулк куни нишонланади. Ҳалқаро интеллектуал мулк кунини нишонлаш 2000 йилда Бутунжаҳон интеллектуал мулк ташкилотига (БИМТ) аъзо-давлатлар томонидан кенг оммани интеллектуал мулк муаммоси билан таништириш мақсадида таклиф қилинган.\nҲар йили 26 апрелда БИМТ бошчилигида инновациялар ва ижодиётни рағбатлантиришда интеллектуал мулкнинг роли тўғрисидаги масала бўйича кенг мунозаралар ўтказилади.\nБутунжаҳон интеллектуал мулк ташкилоти 2017 йилнинг мавзусини “Инновациялар: фаровон ҳаёт учун” деб номлади. Бутун дунёда иқтисодий ривожланишнинг муҳим омили деб тан олинадиган илмий-техникавий ривожланиш инновация жараёни тушунчаси билан боғламоқда. Инновация жараёни бу илмий ғоя вужудга келгандан бошлаб, то уни моддийлаштиришгача бўлган ҳолатларнинг ўзаро боғлиқ мажмуасидан иборатдир. Ушбу жараён илм-фан, техника, иқтисодиёт, тадбиркорлик ва бошқарувни бирлаштиради.\nБугунги тадбирда ИМА ўз фаолиятлари ҳақида тақдимот ўтказиб, журналистлар томонидан йўлланган саволларга жавоб берилди. Агентлик жорий йилда амалга ошириладиган қатор лойиҳалар, семинар ва тренинглар ҳақидаги маълумотлар билан бўлишди.\nШунингдек, республикада муаллифлик ҳуқуқини муваффақиятли амалга ошириш лойиҳаси ҳам ишлаб чиқилгани ва айни дамда бу ҳужжат устида муҳокама ҳамда келишувлар олиб борилаётгани ҳам маълум қилинди. Бу ҳужжат мусиқачилар, шоирлар, санъаткорлар, бастакорлар ва бошқаларнинг муаллифлик ҳуқуқи поймол бўлмаслиги ва ҳозирда авж олиб бораётган "кўчирмачилик"нинг олдини олишга ёрдам беради. Мазкур лойиҳа тасдиқланганидан сўнг агентлик у тўғрисида батафсил маълумотни тақдим этади.\nинтеллектуал мулк кўчирмачилик\nХитой интеллектуал қароқчилик билан курашга қатъий бел боғлади


НМПИ ректорының Жаслар күни мүнәсибети менен байрам қутлықлаўы - ÁJINIYAZ ATÍNDAǴÍ NÓKIS MÁMLEKETLIK PEDAGOGIKALÍQ INSTITUTÍ\nНМПИ ректорының Жаслар күни мүнәсибети менен байрам қутлықлаўы\nМине, өткен төрт жылдан берли елимизде 30-июнь сәнеси Жаслар күни сыпатында кең түрде белгиленбекте.\n2017-жыл 30-июнь күни «Камолот» жаслар жәмийетлик ҳәрекетиниң IV қуралтайында шығып сөйлеген Өзбекстан Президенти Шавкат Мирзиёев усы сәнени елимизде Жаслар күни сыпатында белгилеў басламасын алға сүрген еди. Сол жылы 26-августта жәрияланған «Өзбекстан Республикасы жаслары күнин белгилеў ҳаққында»ғы нызамға муўапық, бул байрам ҳәр жылы жоқары көтериңкилик пенен байрамланады.\nБыйылғы жылға «Жасларды қоллап-қуўатлаў ҳәм халықтың саламатлығын беккемлеў жылы» деп атама берилиўи де елимизде бул бағдардағы итибардың жоқары екенлигин көрсетип берди.\nЖаслық – бул гөззаллық, күш-ғайрат, илҳам-йош ҳәм жеделликке толы болған өмирдиң бир тәкирарланбас паслы есапланады. Ҳәр бир инсан жас ўақтында талпынып, ҳәрекет етсе, әлбетте, буның жемисин өмири даўамында көреди. Солай екен, ҳәзирги ўақытта Президентимиз басшылығында елимизде жасларға болған итибар ҳәм ғамқорлықлардан нәтийжели пайдаланыў, бул арқалы жоқары шеклерге ерисиў ҳәр бириңиздиң тийкарғы мақсетиңиз болыўы керек.\nБүгинги күнде заманагөй пикирлейтуғын, креатив идеяларды әмелге асыратуғын, жоқары потенциалға ийе жас кадрларды таярлаў ҳәм олардың бәнтлигин тәмийинлеў баслы ўазыйпаларымыздың бири есапланады. Өйткени, Президентимиз жаслар менен болған ҳәр бир ушырасыўында айтып өтетуғындай, биз елимизде қандай реформаларды басласақ, ең алды менен, жасларға, жаслардың күш-ғайратына сүйенемиз. Бизиң баслы мақсетимиз болған Үшинши Ренессансты, әлбетте, жаслар менен биргеликте қурамыз! Бул ренессанстың тийкарғы буўыны болса билимлендириў системасы болып есапланады.\nСолай екен, бул мақсет жолында елимиздиң барлық жаслары жаңа Өзбекстанда жаңа дәўирди қәлиплестириў ушын әлбетте оқып билим алыўы, илим жолынан беккем барыўы керек. Себеби, илим – ҳәр қандай раўажланыўдың тийкары, бахытқа, жақтылыққа қарай бағдарлайтуғын уллы күш болып есапланады.\nБиз усындай жоқары шеклерге ерисиўимиз ҳәм раўажланыўдың тырнағын қалаўымызда пидайы ҳәм ўатанына садық жаслардың мүнәсип үлес қосыўына исеним билдиремиз!\nӘжинияз атындағы Нөкис мәмлекетлик педагогикалық институты ректоры.


“Одам савдосига қарши курашиш ойлиги” ҳамда “Мажбурий меҳнатга қарши курашиш ойлиги” ўтказилмоқда. – Kamoliddin Behzod nomidagi Milliy rassomlik va dizayn instituti\n“Одам савдосига қарши курашиш ойлиги” ҳамда “Мажбурий меҳнатга қарши курашиш ойлиги” ўтказилмоқда.\nҲозирда одам савдосига қарши кураш бутун дунёда долзарб муаммога айланди. Шунинг учун бу муаммо Бирлашган Миллатлар Ташкилоти минбарларида ҳам тез тез тилга олинмоқда. Ўзбекистон Республикасида ҳам одам савдоси ҳамда мажбурий меҳнатга қарши муросасиз кураш олиб борилмоқда. Хусусан, 2019 йилнинг 30 июл куни Ўзбекистон Республикаси Президенти Шавкат Мирзиёев “Одам савдосига ва мажбурий меҳнатга қарши курашиш тизимини янада такомиллаштиришга оид қўшимча чора-тадбирлар тўғрисида”ги Фармонни имзоланган эди.\nШунингдек, Ўзбекистон Республикаси Олий Мажлиси Сенатида 2019 йил 9 октабр куни ўтказилган Одам савдосига ва мажбурий меҳнатга қарши курашиш миллий комиссиясининг 2-сонли йиғилиш баёни билан тасдиқланган чора тадбирлар режасининг 17-бандида белгиланган вазифалар ижросини таъминлаш мақсадида таълим муассасалари талаба-ўқувчилари ўртасида “Одам савдосига қарши курашиш ойлиги” ва “Мажбурий меҳнатга қарши курашиш ойлиги”ни ўтказиш белгиланган эди. Шу муносабат билан ҳозирги кунда юртимиз бўйлаб “Одам савдосига қарши курашиш ойлиги” ҳамда “Мажбурий меҳнатга қарши курашиш ойлиги” ўтказилмоқда. Ушбу ойлик доирасида Камолиддин Беҳзод номидаги Миллий рассомлик ва дизайн институтида давра суҳбати бўлиб ўтди.\nМазкур тадбирни дастлаб институт ректори Нодирбек Сайфуллаев кириш сўзи билан очиб берди. Нодирбек Сайфуллаев ўз сўзида бугунги кунда одам савдоси ва мажбурий меҳнатнинг қанчалик жиддий муаммо эканлиги, Республикамизда одам савдосига ва мажбурий меҳнатга қарши жиддий кураш олиб борилаётганини таъкидладилар ҳамда ушбу иллатга қарши курашиш мақсадида институт миқёсида ҳам тарғибот-ташвиқот ишлари олиб борилаётганини айтиб ўтдилар.\nШундан сўнг сўзга чиққан Тошкент шаҳар ИИББ тероризм ва экстремизмга қарши кураш бош бошқармаси ўта муҳим ишлар бўйича тезкор вакили, подполковник Хожиакбар Содиқов йиғилганларга одам савдосига қарши курашиш тўғрисида махсус видеоролик намойиш этди ҳамда ушбу мавзу бўйича берилган саволларга атрофлича жавоб қайтариб ўтди. Миробод туман ИИО.ФМБ 3 сон ИИБ маҳалла байналминал профилактика инспектори, капитан Фарход Хамроев одам савдоси ва мажбурий меҳнатга қарши курашиш борасида туман миқёсида олиб борилаётган ишлар юзасидан маълумот берди. Шунингдек “ижтимоий фанлар, педагогика ва касбий таълим кафедраси” доценти, юридик фанлари номзоди Ғайрат Aбдуллаходжаев одам савдосинин жирканч оқибатлари ҳақида ўз фикрларини билдириб ўтди .\nШуни таъкидлаб ўтмоқчимизки, одам савдоси ва мажбурий меҳнатга қарши курашиш ҳар биримизнинг Ватанимиз олдидаги бурчимиздир. Ҳеч бир ватандошимиз бу иллатнинг жирканч тўрига тушмаслиги учун ҳар биримиз огоҳ бўлмоғимиз даркор.


Кимё фанидан лаборатория иши – idum.uz\nadmin Seshanba Dekabr 22nd, 2020 Seshanba Dekabr 22nd, 2020 Лаборатория машғулотлари, Маҳорат мактаби Фикр билдирилмаган\nКимё (арабча کيمياء, атама Мисрда km.t – қора, қора ер) сўзидан келиб чиққан дея тахмин қилинади, — моддаларнинг тузилиши ва ўзгаришини ўрганадиган фан. Кимё бошқа фанлар қатори инсон фаолиятининг маҳсули сифатида вужудга келиб, табиий эҳтиёжларни қондириш, зарурий маҳсулотлар ишлаб чиқариш, биридан иккинчисини ҳосил қилиш ва турли ҳодисалар сирларини билиш мақсадида рўёбга чиқди. Одамлар қадимда рудалардан металларни ажратиб олиш, турли хил қотишмалар тайёрлаш ва қўллаш, жумладан, шиша тайёрлаш ва ундан турли мақсадларда фойдаланишни билганлар.\nМилоддан аввалги Мисрда кимёвий жараёнларга асосланган ҳунармандчилик ривожланганлиги маълум. Пишиқ чарм тайёрлаш, уни бўяш, рангли шиша олиш, ўсимликлардан дори-дармон ва хушбўй ҳидли моддалар тайёрлаш, сопол буюмлар ишлаб чиқариш йўлга қўйилган. Ўша даврларда кимёвий маҳсулотлар Ҳиндистон, Хитой ва Ўрта Осиёда ҳам ишлаб чиқарилган. «Кимё ҳунар» соҳиби бўлган кимёгар бир моддадан иккинчи маҳсулотни тайёрлаш иши билан шуғулланган. Ўзбекистондан ўтган Буюк ипак йўли орқали милоддан аввалги 1-минг йилликнинг 2-ярмидан бошлаб, мамлакатга савдо-сотиқ билан бирга ҳунармандчилик ҳам кириб келди. Топилган жуда кўп тарихий буюм ва ёдгорликлар Ўзбекистон ҳудудида яшаган аҳолининг кимё ҳунаридан қадимдан бохабар эканлигидан дарак беради. Бухоро яқинидаги Пойкенд манзилгоҳидан 8-асрга тааллуқли кимё лабораторияси топилган. Лаборатория жиҳозлари ичида турли идишлар, шиша асбоблар, болалар сумаги учрайди.\nЯхши ўқитувчини оддий ўқитувчидан ажратиб турадиган 6 фазилат\n← Kundalik тизимида синф раҳбари ва кураторнинг қандай ҳуқуқлари бор?\nРус тили фанидан очиқ дарс ишланмаси →


Уч яшар бола машинани шиддат билан ҳайдамоқда » Скачать музыку бесплатно новинки музыки 2016-2017\nУч яшар бола машинани шиддат билан ҳайдамоқда\nКомментариев: 0 Просмотров: 275 Дата: 27-04-2016, 18:12 Ижтимоий тармоқларда ёшгина болакайнинг тезкорлик ва маҳорат билан автомобиль бошқаргани видеоси тарқалди. Видеодаги ёзувга асослансак, бу воқеа Ироқда кечаётибди. Бир дақиқали видеолавҳани боланинг отаси олган. Боланинг оёғи тепкига етар-етмас бўлса-да, у диққат билан машина ҳайдамоқда. Видеодаги болакай катта йўлда эмас, хавфсиз майдончада машинани қисқа масофага ҳайдагани акс этган. Сайтимиз муштарийларидан вояга етмаган болаларни машина рулига ўтқазмасликларини сўраймиз. - деб хабар бермоқда Carzone.uz нашри.


Карзайни сайловни сохталаштирганликда айбламоқдалар\n29 ноябр 2021, Тошкент вақти: 08:19\nАфғонистон президент сайловида иқтидордаги Ҳамид Карзайнинг асосий рақиби бўлган номзод овоз бериш натижалари қалбакилаштирилганини исботловчи далиллари борлигини баён қилди.\nСобиқ ташқи ишлар вазири Абдуллоҳ Абдуллоҳ ўз сайлов штабига берилган овозлар Карзайнинг фойдасига қалбакилаштирилганига оид 100 дан ортиқ шикоят келиб тушганини баён қилди.\n- Мен ҳозир сайлов натижаларига жиддий таъсир эта олиши мумкин бўлган катта қалбакилаштиришлар ҳақида гапираяпман. Бунинг олди олинмоғи зарур, бу жараённинг самараси учун муҳимдир, бу Афғонистон халқининг келажакда яхши яшаш орзуси учун муҳимдир, деди доктор Абдуллоҳ.\nКарзайнинг матбуот вакили бу иддаоларни рад этди.\nМарказий сайлов комиссияси сайловчиларни қўрқитиш ва икки марта овоз берилишининг олдини олиши лозим бўлган сиёҳнинг кор қилмаганига оид 200 дан ортиқ шикоятни кўриб чиқаётганини маълум қилди.\nСайловнинг дастлабки натижалари сешанба куни эълон қилиниши керак.


Фарзандларига бахт ўрнига ғам улашган “Хизб ут-Тахрир”чилар\nОдам учун юрт тинчлиги, кўнгил хотиржамлигидан кўра олий саодат йўқ. Лекин шундай тоифадаги “инсонлар” борки, улар осойишталик, оила бахти, фарзандлари камолини кўришдек буюк неъматлардан кўра ўзининг сохта эътиқоди, ҳакалак отган нафси, жиғилдонини устун қўяди.\nБосаётган қадамининг охири вой эканлигини била туриб, барибир чоҳга қулайди, қора курсига ўтиради. Эс-ҳуши жойида бўлганда шундай қилармиди?\nСурхондарёнинг Денов шаҳрида истиқомат қилишган эр-хотин Элмуродов Фахриддин ва Элмуродова Фотималар ана шундай манқурт кимсалар сирасига киради. Бу кимсалар ислом ниқоби остида мамлакатимиз осмони мусаффолиги, турмуши ободлигига рахна солиб, нопок мақсадларига эришишга бефойда чиранаётган “Ҳизб-ут-Таҳрир” диний-экстремистик оқимига аъзо бўлишни ўзига эп кўришди.\nГап шундаки, Сурхондарё вилояти Денов шаҳрида истиқомат қилган Ф.Элмурадова “ҳизб”чиларнинг бузғунчи ғояларини тарқатишга киришди. Шу сабабли 2003 йилда ҳуқуқни муҳофаза қилувчи идоралар томонидан аввалига огоҳлантирилди. Аммо у шундан кейин ҳам ақлини ишга солмади. У оила бекаси, фарзандлар онаси бўлишдек улуғ бахтдан кўра мутаассиблик, нодонлик, нонкўрликдек ифлос юмушни танлади. Нопок оқим аъзолари сонини кўпайтиришга астойдил бел боғлади. У ўзидан “ҳизбчи-отинойи” ясаб олиб, атрофидагиларни ана шу қинғир сўқмоққа даъват этди. Ҳали ўн гулидан бир гули очилмаган, не-не орзулари бор ёш қизларга оқим ғоялари бўйича сабоқ бера бошлади. Кўза кунда эмас, кунида синади деганларидек, Ф.Элмуродова ўзи англаган ҳолда олиб борган ушбу ноқонуний ҳаракатлари учун\n2014 йилнинг апрел ойида 6 йилга озодликдан маҳрум қилинди. Панжара ортига киргандан сўнг, ортида қолган фарзандларининг қора кўзлари тез-тез тушига кириб, руҳан эзилаётган аёл учун бундан ортиқ жазо бўлмаса керак.\nҚовун қовунга қараб ранг олади деганлари рост экан. Унинг турмуш ўртоғи, Ф.Элмуродов ҳам хотинидан асло қолишмади. Аслида у республикамизда тақиқланган диний экстремистик оқимларда олиб борган фаолияти учун 2002—2006 йиллар давомида жазо муддатини ўтаб чиққан эди. Тўғрироғи, оилавий шароити инобатга олиниб, унга нисбатан “Амнистия” акти қўлланилиб, кечирилган эди. Бироқ, у озодлик нафасига етгач, тегишли хулоса чиқармади. Ўзига-ўзи ўрганган кўнгил ўртанса қўймас дея чиркин “касби”нинг этагидан қайта тутди. Боши деворга бориб урилгандан сўнг ҳам, ақли кирмади. Жумладан, Ф.Элмуродов Россияга ишлаш баҳонасида бориб, у ердаги маслакдошлари билан яна диний-экстремистик фаолиятга қўл урди. Яшаш манзилига қайтиб келиб, ўзининг ноқонуний ҳаракатларини канда қилмади. Нафақат ўзлари, балки оиласи ўтирган шохга болта урди. Оқибатда 2013 йилнинг сентябр ойида ҳибсга олиниб, 8 йилга озодликдан маҳрум этилди.\nАйни пайтда эр-хотин иккаласи ҳам жазо муддатини ўтамоқда. Афсуски, уларнинг 5 нафар вояга етмаган фарзанди кўчада хор бўлиб юрибди. Бу бечора норасидаларда нима айб? Болаларни дунёга келтириб қўйдингми, ота-она сифатида уларнинг тақдирига маъсулсан. Элмуродовларга бундай шараф, маъсуллик хайф аслида. Уларнинг исми аслида “Фисқу Фужур” Элмуродовлар бўлиши керак эди. Нафақат ўзларининг, балки ёш гўдаклар келажагига тамға босиб кетган бу икки шахс бошқача номга лойиқ эмас. Бу “экстремист-жуфтлик” барча яқинлари юзини ерга қаратди, қариндош-уруғлари улардан юз ўгирди. Қўни-қўшнилари эса эр-хотин Элмурадовларнинг “қилган ноқонуний ишлари учун касофати болаларига урди” деб айтишмоқда. Энди ушбу оила қизларини ким келин қилар экан, ким уларнинг ўғлига қиз берар экан.\nАфсус, сиз каби ота-оналар ўз фарзандларининг бахтига, келажагига нуқта қўйишмоқда. Наҳотки Ислом дини аҳкомларини ўз шахсий ва жирканч мақсадларингиз йўлида фойдаланиб, бойлик орттирсангиз. Ахир Аллоҳ ўз каломида бу каби жирканч ишлар учун оғир жазо ваъда қилганку. Ахир сиз “хизбчилар” соф Ислом динини ўз аъзоларингизга ваъда қиляпсиз, наҳотки сиз инсониятни, айниқса мусулмонларни бир-бировига душман қилишдан чарчамадингиз.\nЭҳ инсон! “Ҳизб-ут-Таҳрир”га қўшилиб топганларинг нима бўлди? Фаровон ҳаётдан мутлақо бегона, панжара ортию, халқ қарғиши, дўсту биродарларнинг воз кечишию жигарбандларингнинг аламли ёшлари, мавҳум келажаги шулар эдими сенга “хизб” ваъда қилган ҳаёт.\nОилага хиёнат бу кечирилмас гуноҳдир. “Хизб” эса мана шу гуноҳнинг асоси эканлигини тушуниб етиш ҳийин эмас албатта.\nИзлаган имкон топар деганларидек, азиз ватандошим, ҳурматли ўқувчи дин бу – маънавият, қадрият, эзгулик демакдир, “хизб” бу- жоҳиллик, разолат, нопокликдир. Шуни ажратиб олинг!\nЎзингизни ислоҳ қилинг, тўғри йўлни танланг!


Ўзбекистондаги 4 та университет Британиянинг THE рейтингига кирди – Kommers.uz\nРейтинг\t11:30 | 17.2.22\nЎзбекистондаги 4 та университет Британиянинг THE рейтингига кирди\nОТМлар янги турдаги мақом — Reportеr университетлар қаторида эътироф этилган.\nБуюк Британиянинг Times Higher Education агентлиги Ўзбекистондаги 4 та олий таълим муассасасини ёш университетлар рейтингига киритди. Бу ҳақда Таълим инспекцияси хабар берди.\nYoung University Rankings – 2022 доирасида қуйидаги ОТМлар янги турдаги мақом — Reportеr университетлар қаторида эътироф этилган. Булар:\nУшбу мақом орқали юқоридаги олийгоҳлар дунёнинг ТОП университетлари рейтингига кириш учун номзод сифатида яна бир катта қадамни қўйди.\nМаълумот ўрнида, Young University Rankings рейтинги дунёнинг 50 ва ундан кичик ёшдаги энг яхши университетлари рўйхатини тузади. Рўйхат World University Rankings флагмани билан бир хил 13 та мезон кўрсаткичларига асосланади. 2022 йилги рейтинг 539 та университетни ўз ичига олиб, шундан 251 та олийгоҳ Reportеr мақомига эга бўлди.


Россия Тожикистонга қайтаяпти\nКузатувчилар фикрича¸ таълим сифатининг пастлиги¸ иқтисодий қийинчиликлар ва коррупция сабаб тожик ëшларининг илмга нисбатан иштиëқи сўниб бормоқда.\nРоссиянинг Марказий Осиëдаги сиëсий-ҳарбий ва иқтисодий доминантлиги савол остига олинаëтган бир пайтда¸ бу етакчиликни маърифат жабҳасида муҳрлаш уринишлари давом этаëтир.\n23 феврал куни Хўжандда Россиянинг “Евроосиё тадқиқотлари институти” жамғармаси сўғдлик талабаларга Дмитрий Менделеев номидаги стипендияларни топширди.\nСтипендияларни топшириш маросимида қатнашган Россия президентининг хорижий давлатлар билан минтақалараро ва маданий алоқалар бошқармаси бошлиқ ўринбосари Николай Цветковга кўра, Россия Тожикистон билан яқин дўст сифатида алоқаларни қайтадан мустаҳкамламоқда.\n- Россия Тожикистонга қайтаяпти - фақат бир пайтлар бўлганидек катта оға сифатида эмас. Умуман олганда, 3000 йиллик тарихга эга бўлган Хўжандга катта оға бўлиш мантиққа ҳам тўғри келмайди.\nАйрим оммавий ахборот воситаларининг “Тожикистон-Россия муносабатлари совуқлашди” қабилидаги хулосалари ҳақиқатдан йироқ. Агар шундай бўлганда эди, Тожикистонда Россиянинг йирик лойиҳалари ишламас эди, дейди Николай Цветков.\nМазкур жамғарма Сўғд вилоятида, асосан, маориф ва маданият соҳалари билан иш олиб бормоқда. Болаларга рус тилини ўргатишда мактабларга ёрдам бериш, рус-тожик тилларида болалар учун “Почемучка” журналини чоп этиш шулар жумласидандир.\nХўш, бу институт филиалининг Сўғд вилоятида фаолият олиб боришига қанчалик эҳтиёж бор эди? Бу саволга филиал раҳбари Хуршеда Содиқова жавоб беради:\n- Совет Иттифоқи тарқалганидан сўнг ҳамма мустақил бўлиб, ўз тилига жуда берилиб кетди. Натижада илгари 15 республиканинг мулоқот тили бўлган рус тилига ҳеч ким эътибор бермай қўйди.\nМасалан, мен тожик тилидаги мактабда ўқиганман. Мен белорус, грузин, украин тилини билмайман. Шахсан мен учун рус тили улар билан мулоқот тили эди, дейди Хуршеда Содиқова.\nУнинг айтишича, рус тили орқали тожикистонликлар бошқа халқлар адабиёти ва маданияти билан танишиш имкониятига эга эди.\nХуршеда Содиқовага кўра, худди шундай жамғарма қўшни Ўзбекистонда ҳам амал қилмоқда. Бу эса тожик болаларининг ўзбек тенгқурлари билан мулоқотга киришиши учун яна бир имконият яратади.\n- Биз Ўзбекистонга боролмаймиз. Лекин шу жамғарма туфайли кўп бўлмаса-да, Ўзбекистон билан алоқалар бор.\nМен ҳеч қаерда чегара бўлмаслигини, маданий алоқалар эркин бўлишини истайман. Шунинг учун ҳам биз ишимизни болалардан бошлаганмиз.\nҲамманинг меъдасига тегиб кетган бемаъни, сафсата сиёсатдан кўра, янгироқ бир гапни балки¸ болалар айтишар, дейди умид билан Хуршеда Содиқова.\nҚиймати 50 АҚШ долларига тенг бўлган Менделеев номидаги стипендия соҳибаларидан бири Мадина Рустамова Хўжанд давлат университетида таҳсил олади.\n- Сўнгги пайтларда “ёшлар илм олишга ҳавасманд эмас, илмнинг қадри йўқ”, деган гапларни эшитиш мумкин. Лекин мана шу Менделеев стипендияси бугунги кунда бунинг аксини исбот қилмоқда.\nИшончим комилки, мазкур степендия бошқа тенгқурларимнинг ўқишга ҳавасмандлигини оширади, дейди Мадина Рустамова.\nМадинадан ташқари тожикистонлик яна 22 талаба Россия жамғармаси стипендияларини олаяпти.\nАйни пайтда маҳаллий кузатувчилар орасида Россия жамғармасининг тожикистонлик талабаларга кўрсатаётган ҳиммати беғараз эмас, дегувчилар ҳам бор.\nТаҳлилчи Манзура Каримовага кўра, айнан ёшларни қамраб олган тадбирлар уларда Россияга бўлган мойилликни оширишга қаратилган.\n- Назаримда, расмий Душанбенинг сўнгги пайтларда АҚШ томонига юз ўгираётгани, Америка билан тиғиз ҳамкорлиги Россияни ташвишга солиб қўйганга ўхшайди. Шу боис Россия қисқа муддат ичида республикада қатор иқтисодий-маданий тадбирларни бошлади.\nРоссия ҳукуматининг айнан маориф, аниқроғи, ёшларга эътиборни кучайтиргани ҳам тушунарли. Зеро, ёшлар ҳар бир мамлакатнинг келажагидир, дейди Манзура Каримова.\nЖамғарма вакиллари ўзлари чоп қилаётган “Почемучка” журнали орқали яқинда муштарийлар орасида сўғдликлар рус тилидан ташқари бошқа қайси тилларни ўрганишни исташлари ҳақида сўровнома юритганлар. Сўралганларнинг 35 фоизи рус тили билан биргаликда ўзбек тилини ҳам ўрганишга эҳтиёж борлигини билдирганлар.\nРоссиянинг “Евроосиё тадқиқотлари институти” жамғармаси 2005 йилда ташкил топган. Ўша йилнинг ўзида Тожикистон пойтахти Душанбеда, 2006 йили эса Сўғд вилоятида жамғарма филиали очилди.\nШу йиллар мобайнида жамғарма республика боғчалари, мактаб интернатларига қатор хайрия тадбирларини амалга оширди. Жамғарма молиявий кўмагида “Почемучка” журнали ва “Тожикистон мактабларида рус тили ва адабиёти” методик қўлланмалари чоп қилинмоқда.